text:
Yahayya 1
Voliinde laatake neɗɗo
1 Ila fuɗɗam e woodi bi'eteeɗo voliinde. Voliinde ndeen e wondi e Allah, nde Allah e hoore muuɗum. 2 E nde wondi e Allah ila fuɗɗam. 3 E ma'are Allah tagiri koo ɗume. Ko woodi fuu, walaa ko tagaa naa e ma'are. 4 E ma'are yonki woni, yonki ɗuum laatii jayngol yimɓe. 5 Jayngol ngool e yaynoo nder niɓre. Niɓre boo waawaay nyifgo ngol. 6 E woodi goɗɗo neɗɗo mo Allah liloyi bi'eteeɗo Yahayya. 7 O warii gam saaydingo jayngol ngool, gam yimɓe fuu ngoonɗina ngol gada e caaydaaku ma'ako. 8 Naa kanko woni jayngol ngool, ammaa o warii gam saaydingo ngol e yimɓe. 9 Jayngol goongawol e wara nder duuniyaaru, ngol yaynana yimɓe fuu. 10 Jayngol ngool, waato voliinde ndeen, e ɗoonno nder duuniyaaru, duuniyaaru nduun tagiraama e ma'are, ammaa ndu annditaay nde. 11 Nde warii nder lesdi ma'are, ammaa yimɓe ma'are njaɓaay nde. 12 Ammaa jaɓɓe nde fuu, ngoonɗini nde, nde hokkii ɓe baawɗe laataago ɓiɓɓe Allah. 13 Ɓen ɗoon naa no danyaaɓe gada e kawtal gorko e debbo, koo gada e suuno ɓanndu, koo gada e giɗaaɗi gorko, ammaa ɓe danyaaɓe gada to Allah. 14 Voliinde ndeen laatake neɗɗo. O jooɗii hakkunde meeɗen, o keeɓɗo yiɗde e goonga. Min ngi'ii teddungal ma'ako, ɗum teddungal ngal Ɓiɗɗo Bajjo heɓata to baaba muuɗum. 15 Yahayya saaydake nde, vi'ii e semmbee: — Kanko woni mo mbolvannoomi on dow muuɗum, mbi'imi on: «Goɗɗo no warey ɓaawo am, ɓurɗo yam manngu, gam emo woodi ila mi rimaaka.» 16 — Gada e ɗuuɗal barkaa ma'ako, en fuu en keɓii barkaa dow barkaa. 17 Gam gada e Muusa keɓɗen dookaaji Tawreeta, ammaa barkaa e goonga gada e Yeesu Almasiifu heɓori. 18 Walaa meeɗɗo yi'igo Allah. Ɓiɗɗo Bajjo laatiiɗo Allah, gonduɗo e Baabiraawo, kanyum anndini en mo.
Caaydaaku Yahayya baɗoowo baptisma dow Yeesu
19 Yahuudu'en Urusaliima liloyi aardiiɓe diina mu''en e huwooɓe nder Wuro Allah Seniingo, yahago to Yahayya, gam ɓe ƴama mo, kanko woni moye. Raa ko o saaydini. 20 O salaaki yeccaago ɓe, o toontii ɓe laaɓɗum, o vi'i: — Miin, naa mi Almasiifu. 21 Ɓe ƴami mo, ɓe mbi'i: — Aan a moye? A annabi Iliya naa? O vi'i: — Wanaa. Ɓe mbi'i mo: — A annabiijo mo min ndeenti naa? O vi'i: — Wanaa. 22 Ɓe mbi'i mo: — Ndeen a moye? Yecca min ko min ngeccotoo liloyɓe min. Moye mbi'ataa hoore maaɗa? 23 O vi'i ɓe ko annabi Ecaaya vi'inoo: — Miin woni baɗoowo ka wooyya nder ladde e vi'a: «Poortee laawol gam garol Jawmiraawo.» 24 Nder lilaaɓe ɓeen e woodi ivoyɓe to Fariisa'en. 25 Ɓeen ƴami mo: — Gam ɗume mbaɗantaa yimɓe baptisma, to naa a Almasiifu, koo Iliya, koo annabiijo mo min ndeenti? 26 Yahayya vi'i ɓe: — Miin, emi wa'ara baptisma e ndiyam, ammaa e woodi dariiɗo nder mooɗon mo on anndaa. 27 Kanko woni gareyɗo ɓaawo am. Mi fotaay fiɓtugo koo ɓoggi paɗe ma'ako. 28 Ɗum fuu ɗum waɗii nder si'ire Baytaaniya fonngo maayo Urdun, toon to Yahayya waɗata baptisma.
Yeesu woni njawdiri Allah
29 Nde veeti, Yahayya yi'i Yeesu e wara to muuɗum, o vi'i: — Raa njawdiri Allah itteyndi hakkeeji duuniyaaru! 30 Kanko woni mo mbi'imi on: «Goɗɗo no warey ɓaawo am, ɓurɗo yam manngu, gam emo woodi ila mi rimaaka.» 31 Miin, mi anndaano mo. Ammaa mi warii emi wa'ara baptisma e ndiyam, gam o vannga yeeso yimɓe Isiraa'iila. 32 Yahayya saaydini vi'i: — Mi yi'ii Ruhu kama foondu e jippoyoo, o hoɗi dow ma'ako, o jooɗii. 33 Miin, mi anndaano mo. Ammaa liloyɗo yam mi wa'ara baptisma e ndiyam, kanko vi'inoo yam: «Oon mo ngiiɗaa Ruhu jippake jooɗake dow muuɗum, kanko woni ba'areyɗo baptisma e Ruhu Ceniiɗo». 34 Miin, mi yi'ii mi saaydake kanko woni Ɓiɗɗo Allah.
Almaajiri'en Yeesu aramɓe
35 Nde veeti, Yahayya e darodii e almaajiri'en muuɗum ɗiɗo. 36 O yi'i Yeesu e wutoo, o vi'i: — Raa njawdiri Allah! 37 Nde almaajiri'en Yahayya ɗiɗo ɓeen nani ko o vi'i, ɓe tokki Yeesu. 38 Yeesu yeeƴii yi'i eɓe tokki ɗum, sey vi'i ɓe: — Ɗume ndaaroton? Ɓe mbi'i mo: — Rabbi, waato moodibbo, toye njooɗiɗaa? 39 O vi'i ɓe: — Ngaree ngi'on! Ndeen ɓe ngari, ɓe ngi'i to o jooɗii. Ko ndeen maa alaasara waɗi. Ɓe kiirtidi e ma'ako. 40 Anndaraawus no go'oto nder ɗiɗo nanɓe bolle Yahayya tokki Yeesu. Emo woodi mawniraawo bi'eteeɗo Simon Biiturus. 41 Arande o yahi to mawniiko Simon, o vi'i ɗum: — Min tawii Almasiifu, waato Cuɓaaɗo Allah. 42 O yahari mo to Yeesu. Yeesu raari Simon, vi'i mo: — Aan woni Simon ɓii Yahayya, gada jo'oni ɗum noddirte Keefas. Innde Keefas e Biiturus no wo'ore, ma'ana inɗe ɗeen ɗum haayre.
Yeesu noddii Filibus e Natanayel
43 Nde veeti, Yeesu waɗi anniya yahago lesdi Gaaliili. O yahi to Filibus, o vi'i ɗum: — Tokkam! 44 Filibus boo ivoyii Baytisayda, si'ire nde Anndaraawus e Biiturus ivoyi. 45 Filibus yahi to Natanayel vi'i mo: — Min tawii mo ɗum vinndi habaru muuɗum nder Tawreeta Muusa, e nder defte annabo'en. Ɗum Yeesu mo si'ire Najaratu, ɓii Yusufu. 46 Natanayel vi'i mo: — Koo ko vooɗi e waawi ivoygo Najaratu? Filibus toontii mo vi'i: — War ngi'aa! 47 Nde Yeesu yi'i Natanayel e wara to muuɗum, o vi'i: — Raa Isiraa'iilankeejo goongaajo, mo walaa munaafukaare. 48 Natanayel vi'i mo: — Toye annduɗaa yam? Yeesu vi'i mo: — Mi yi'ii ma lees ƴibbi ila Filibus noddaay ma. 49 Natanayel vi'i mo: — Moodibbo, aan woni Ɓiɗɗo Allah, aan woni laamiiɗo Isiraa'iila. 50 Yeesu vi'i mo: — Gam mi vi'ii mi yi'ii ma lees ƴibbi, kanjum tan waɗi ngoonɗinɗaa yam naa? A yi'ey ko ɓuri ɗum haaynaago. 51 Ndeen o vi'i: — Emi vi'a on goonga: on ngi'ey dow e omtii, malaa'ika'en Allah e ƴeenta e njippoyoo dow Ɓii-Neɗɗo.
Yahayya 2
Koobgal nder si'ire Kaana
1 Balɗe ɗiɗi ɓaawo ma'ajum, koobgal waɗii si'ire Kaana nder lesdi Gaaliili. Inna Yeesu e toon. 2 Yeesu e almaajiri'en muuɗum boo ma'atinaama koobgal ngaal. 3 Nde ndiyam innaboojam maɓɓe re'i, inna Yeesu vi'i mo: — Ɓe ngalaa ndiyam innaboojam. 4 Yeesu toontii mo, vi'i: — Inna am, gam ɗume ƴamruɗaa yam? Wakkaci am waraay tawo. 5 Inna ma'ako vi'i huwooɓe: — Ko o vi'i on fuu, mbaɗee ɗum. 6 Toon e woodi karfiije joveego'o (6 ) ɗe kaaƴe ɗe Yahuudu'en kuutinirta gam lootam diina mu''en. Koo ndeye fuu e hooƴa faro liitarji hemre. 7 Yeesu vi'i ɓe: — Kebbinee ɗen ɗoon karfiije ndiyam. Ɓe kebbini ɗe ndiyam faa ɗe keevi tep. 8 O vi'i ɓe: — Jo'oni nokkee njaharanee ɗam mawɗo koobgal. Ndeen ɓe nokki ɗam, ɓe njaharani mo. 9 Nde mawɗo oon vooɓi ndiyam ngaylitaaɗam innaboojam, o anndaa to ɗam nokkoyaa. (Ammaa huwooɓe nyeɗoyɓe ndiyam ɗaam e anndi). O noddi kooviiɗo, 10 o vi'i ɗum: — Koo moye no aartey yarnugo yimɓe innaboojam ɓurɗam velgo. To yimɓe njarii ɗuuɗɗum, ndeen o hokka ɓe ɗam velaa. Ammaa aan, a resii ɓurɗam velgo faa jo'oni. 11 Kanjum woni alaama kaayniiɗum aranum ɗum Yeesu huwi. O huwii ɗum si'ire Kaana nder lesdi Gaaliili. Noon o holliri teddungal ma'ako. Almaajiri'en ma'ako boo ngoonɗini mo. 12 Ɓaawo ma'ajum, o ivi Kaana o yahi si'ire Kafarnahum, kanko e inna ma'ako e minyiraaɓe ma'ako e almaajiri'en ma'ako. Ɓe njooɗii toon balɗe seɗɗa.
Yeesu tuufii waɗooɓe luumaaku nder Wuro Allah Seniingo
13 Nde juulɗe Yahuudu'en bi'eteeɗe juulɗe Kuultol ɓadii, Yeesu yahi Urusaliima. 14 Toon nder Wuro Allah Seniingo o tawi soorrooɓe ga'i e baali e pooli, kamɓe e cannjotooɓe ceede. 15 Sey o va'ali ɓoggol o tuufi ɓe, ɓe fuu. O vurtini ɓe Wuro Seniingo, kamɓe e baali maɓɓe e ga'i maɓɓe. O sankiti ceede cannjotooɓe, o hippi teeburji maɓɓe. 16 O vi'i soorrooɓe pooli: — Cottinee ɗi ɗo'o, to' on ngartir wuro Baabiraawo am luumo. 17 Almaajiri'en ma'ako kiimtii ko vinndaa nder Deftere: «Yiɗde suudu maaɗa e ɗoon wula nder ɓernde am kama yiite.» 18 Ndeen aardiiɓe Yahuudu'en ƴami mo: — Alaama kaye mbaɗataa kolleyka min Allah hokkii ma laawol waɗgo kama nihi? 19 Yeesu toontii ɓe vi'i: — Ngibbinee ngo'o Wuro Seniingo, mi nyiɓtoto ngo nder balɗe tati. 20 Ɓe mbi'i mo: — Ngo'o wuro nyiɓraama duuɓi arba'iin e joveego'o (46 ). Noye aan mbi'irataa a nyiɓtoto ngo nder balɗe tati? 21 Ammaa Yeesu e volva dow ɓanndu muuɗum nde o vi'i Wuro Seniingo ngoon. 22 Nde Yeesu ummitii nder maayde, almaajiri'en ma'ako kiimtake ko o vi'inoo ɓe. Ndeen ɓe ngoonɗini ko Deftere vi'i e bolle ɗe o vi'inoo ɓe. 23 Wakkaci ko Yeesu jooɗii Urusaliima gam juulɗe Kuultol, yimɓe ɗuuɗɓe ngoonɗini mo, gam ɓe ngi'ii alaamaaji kaayniiɗi ɗi o waɗi. 24 Ammaa Yeesu hoolaaki ɓe, gam emo anndi nyumooji yimɓe fuu. 25 O waannaaka goɗɗo yeccoo mo dow e yimɓe, gam emo anndi ko woni nder ɓerɗe ɓiɓɓe-aadama fuu.
Yahayya 3
Nikodiimu warii to Yeesu
1 E woodi goɗɗo Fariisaajo bi'eteeɗo Nikodiimu, go'oto nder aardiiɓe Yahuudu'en. 2 Neɗɗo oon yahi to Yeesu jemma, o vi'i ɗum: — Moodibbo, emin anndi a ekkitinoowo ivoyɗo to Allah, gam walaa baawɗo waɗgo alaamaaji kaayniiɗi iri ɗi mbaɗataa, sey to Allah e wondi e ma'ako. 3 Yeesu toontii mo vi'i: — Emi vi'i maa goonga: to neɗɗo danytaaka, o waawataa yi'igo laamu Allah. 4 Nikodiimu vi'i mo: — Noye mawɗo waawrata danyteego? Koo emo waawi so''aago nder reedu inna ma'ako, o ɓesda danyteego naa? 5 Yeesu vi'i mo: — Emi vi'i maa goonga: to naa neɗɗo danyaa gada e ndiyam e Ruhu, o waawataa nattugo laamu Allah. 6 Ko neɗɗo danyata, ɗum neɗɗo. Ko Ruhu Allah danyata, ɗum ruhu. 7 To' ɗum haaynee gam mi vi'ii ma doole ɓesdon danyteego. 8 Henndu e visa to ndu yiɗiri fuu. Eɗa nana sonnyo ma'aru, ammaa a anndaa to ndu ivoyi, a anndaa boo to ndu fa'i. Noon danyraaɗo e Ruhu wontiri. 9 Nikodiimu vi'i mo: — Noye ɗum laatorto? 10 Yeesu vi'i mo: — Aan a moodibbo mawɗo nder Isiraa'iila'en, e noon fuu a heɓtaay ɗum naa? 11 Emi vi'i maa goonga: ko min anndi min mbi'ata, ko min ngi'i min caaydoto. Ammaa onon, on njaɓataa caaydaaku amin. 12 On ngoonɗinaay nde ngecciimi on habaru ku'uje duuniyaaru. Noye ngoonɗinirton to mi yeccake on habaru ku'uje dow? 13 Walaa meeɗɗo ƴeentugo dow, sey oon jippoyiiɗo gada dow, kanko woni Ɓii-Neɗɗo. 14 Noon no Muusa ƴeftiri mbo'odi njamndi dow sawru nder ladde, noon ɓe ƴeftirta Ɓii-Neɗɗo dow lekki, 15 faa goonɗinɗo mo fuu heɓa yonki ɗum faa abadaa. 16 Gam Allah yiɗii duuniyaaru korey, faa o hokkii Ɓiyiiko bajjo, gam goonɗinɗo mo fuu to' halku, ammaa heɓa yonki ɗum faa abadaa. 17 Allah liloyaay Ɓiyum nder duuniyaaru gam sernango ndu, ammaa o liloyii mo gam o hisnira ndu gada e ma'ako. 18 Goonɗinɗo mo fuu sernantaake. Mo goonɗinaay mo boo aartii sernanaama, gam o goonɗinaay Ɓiɗɗo Allah bajjo. 19 Raa ceri'a kaan: jayngol warii nder duuniyaaru, ammaa yimɓe cuɓii niɓre dow e jayngol, gam kuuɗe maɓɓe no kalluɗe. 20 Neɗɗo kalluɗo yiɗaa jayngol, o warataa to ma'agol, gam hulgo to' kuuɗe ma'ako kalluɗe mbanngu. 21 Ammaa kuwoowo goonga no warey to jayngol, gam ngol holla kuuɗe ma'ako ɗe o huwi, o huwii ɗe nder ɗowtanaago Allah.
Caaydaaku Yahayya baɗoowo baptisma dow Yeesu
22 Ɓaawo ma'ajum, Yeesu yahadi e almaajiri'en muuɗum nder lesdi Yahuudiya. O jooɗodii e maɓɓe toon, emo waɗana yimɓe baptisma. 23 Yahayya boo e waɗa baptisma toon Aynon faro Salim, gam toon e woodi ndiyam ɗuuɗɗam. Yimɓe e ngara e mbaɗanee baptisma. 24 E wakkaci ɗuum Yahayya nanngaaka tawo. 25 Geddi ummii hakkunde woɓɓe gada nder almaajiri'en Yahayya e goɗɗo Yahuuduujo dow e lootam laɓɓineeki diina. 26 Ɓe njahi to Yahayya, ɓe mbi'i ɗum: — Moodibbo, neɗɗo mo ngondunoɗaa toon gaɗa maayo Urdun, mo caaydinɗaa, kanko maa emo waɗa baptisma. Yimɓe fuu e njaha to ma'ako. 27 Yahayya toontii ɓe vi'i: — Neɗɗo waawataa heɓgo koo ɗume, sey ko Allah hokki ɗum. 28 Onon e ko'e mooɗon on caaydu'en am, mi vi'ii miin naa mi Almasiifu, ammaa mi aartii mo liloyeego. 29 Kooviiɗo, kam jeyi debbo. Ammaa higoo kooviiɗo e faro ma'ako e yewanii mo. To o nanii voliinde kooviiɗo, o naney belɗum korey. Noon boo, velvelo am heevi. 30 Doole o ɓesdoo, miin boo mi ustoo. 31 Oon ivoyɗo gada dow, kanko woni dow koo ɗume. Ivoyɗo gada duuniyaaru, ɗum mo duuniyaaru. Kadimaa bolle ma'ako ɗum ɗe duuniyaaru. Oon ivoyɗo gada dow, kanko woni dow koo ɗume. 32 Ko o yi'i e ko o nani o caaydinta, ammaa walaa jaɓeyɗo caaydaaku ma'ako. 33 Jaɓɗo caaydaaku ma'ako fuu tabbitinii Allah no goongaajo. 34 Mo Allah liloyi, bolle Allah o volvata, gam Allah hebbinii mo Ruhu muuɗum. 35 Baabiraawo e yiɗi Ɓiɗɗo, faa o waɗii koo ɗume fuu nder juuɗe ma'ako. 36 Goonɗinɗo Ɓiɗɗo oon heɓii yonki ɗum faa abadaa, caliiɗo jaɓgo Ɓiɗɗo oon boo heɓataa ɗum, ammaa huunƴere Allah e jooɗii dow ma'ako.
Yahayya 4
Yeesu e debbo Samaariyaajo
1 Fariisa'en nanii vi'eego Yeesu e waɗa baptisma, emo heɓa almaajiri'en ɓurɓe ɓe Yahayya. 2 Yeesu boo waɗanaay koo moye baptisma e hoore muuɗum. Almaajiri'en ma'ako tan mbaɗata baptisma. 3 Nde Yeesu nani ko ɓe mbi'ata dow muuɗum, o ɗali lesdi Yahuudiya, o vitti lesdi Gaaliili. 4 Ko hokka o yaha toon, sey to o tokkirii lesdi Samaariya. 5 O yottii si'ire Samaariya vi'eteende Sikar faro ngesaa ka Yaakuubu hokki ɓiyum Yusufu. 6 Ɗoon ɓunndu Yaakuubu woni. Yeesu jooɗii e honnduko ɓunndu nduun gam o tampii jahaangal. Ɗum caka nyalawma. 7 Debbo Samaariyaajo wari nyeɗgo ndiyam. Yeesu vi'i mo: — Hokkam ndiyam mi yara! 8 Wakkaci ɗuum almaajiri'en ma'ako ngalaa ɗoon, ɓe njahii nder si'ire gam soodoygo nyaamdu. 9 Debbo oon vi'i Yeesu: — Noye aan, Yahuuduujo torortoɗaa yam ndiyam njareteeɗam, miin Samaariyaajo? Gam narral walaa hakkunde Yahuudu'en e Samaariya'en. 10 Yeesu vi'i mo: — To a annduno caahu Allah e oon toriiɗo maa kokkaa ɗum ndiyam njareteeɗam, daa a torotono mo, o hokku maa ndiyam kokkeyɗam yonki njaraa. 11 Debbo oon vi'i mo: — Moodibbo, a walaa cafgal. Ɓunndu nduun boo e luggi. Toye keɓataa ndiyam yonki ɗaam? 12 Koo a ɓurii maama amin Yaakuubu kokkuɗo min ɓunndu nduun naa? Kanko e ɓiɓɓe ma'ako e jawdi ma'ako fuu ɓe njarii e ma'aru. 13 Yeesu vi'i mo: — Jarɗo ɗa'am ndiyam fuu no ɓesdey ɗomɗugo, 14 ammaa jarɗo ndiyam ɗam kokkeymi ɗum, fuɗɗitataa ɗomɗugo. Gam ndiyam ɗam kokkeymi ɗum no laatanto ɗum seeɓoore ndiyam poofnoojam yonki ɗum faa abadaa. 15 Debbo oon vi'i mo: — Moodibbo, hokkam ndiyam ɗaam, gam to' mi ɓesdu ɗomɗugo, to' mi so''oyo nyeɗgo ndiyam ɗo'o boo. 16 Yeesu vi'i mo: — Yah, noddoy gorko maaɗa, ngaron! 17 Debbo oon vi'i mo: — Mi walaa gorko. Yeesu vi'i mo: — A vi'ii goonga nde mbiiɗaa a walaa gorko. 18 A hoovakeno worɓe njovo. Gorko mo ngonduɗaa jo'oni naa ɗum gorko maaɗa. A vi'i goonga. 19 Debbo oon vi'i mo: — Moodibbo, mi annditii a annabiijo. 20 Maamiraaɓe amin cujjidanii Allah dow nde'e vaamnde, ammaa onon Yahuudu'en, eɗon mbi'a si'ire Urusaliima tan Allah haani sujjidaneego. 21 Yeesu vi'i mo: — Banndam debbo, jaɓ ko mbi'eymaami: wakkaci e wara nde on cujjidantaa Baabiraawo, koo dow nde'e vaamnde, koo nder Urusaliima. 22 Onon Samaariya'en, eɗon cujjidana ko on anndaa. Minon Yahuudu'en boo, emin cujjidana ko min anndi, sabu kisndam gada to Yahuudu'en ivoyta. 23 Wakkaci e wara, faa maa ɗum warii, nde sujjidooɓe goonga'en cujjidanta Baabiraawo nder Ruhu e goonga. Gam iri sujjidooɓe ɓeen Baabiraawo yilloto. 24 Allah o ruhu. Sujjidanooɓe mo boo, doole ɓe cujjidana mo nder ruhu e goonga. 25 Debbo oon vi'i mo: — Emi anndi Almasiifu no warey, waato cuɓaaɗo Allah. To o warii o vannginaney min koo ɗume fuu. 26 Yeesu vi'i mo: — Miin bolvaneyɗo maa, miin woni mo. 27 Nder wakkaci ɗuum almaajiri'en ma'ako mbittoyii. Ɗum haaynii ɓe, nde ɓe ngi'i Yeesu e volida e debbo oon, ammaa nder maɓɓe walaa ƴamɗo debbo oon ko raarata. Walaa ƴamɗo Yeesu boo gam ɗume volidata e ma'ako. 28 Ndeen debbo oon ɗali tuuluure muuɗum toon. O hooti si'ire, o yeccii yimɓe. 29 O vi'i ɓe: — Ngaree ngi'on neɗɗo gecciiɗo yam ko mbaɗnoomi fuu. Koo maa kanko woni Almasiifu? 30 Yimɓe mburtii si'ire, ɓe njahi yi'igo mo. 31 Wakkaci ɗuum almaajiri'en ma'ako torii mo, ɓe mbi'i: — Moodibbo, nyaam tawo! 32 O toontii ɓe o vi'i: — Emi woodi nyaamdu ndu on anndaa. 33 Almaajiri'en ƴamƴamtiri: — E woodi gaddanɗo mo ko o nyaami naa? 34 Yeesu vi'i ɓe: — Nyaamdu am woni waɗgo ko liloyɗo yam yiɗi, e heynugo kuugal ma'ako. 35 Onon eɗon mbi'a: «Horii lebbi nayi ƴaavol waɗa.» Ammaa miin, emi vi'a on: peeree gite mooɗon, ndaaree booɗɗum. Gese fuu ɓenndi, ɗe potii taƴeego. 36 Jo'oni taƴoowo no heɓey biya muuɗum, o hawritey nyaamdu ƴaavol, waato yimɓe heɓooɓe yonki ɗum faa abadaa, gam aawɗo e taƴɗo nanda belɗum. 37 Ngo'ol balndol vi'ii goonga: «Aawɗo feere, taƴoowo feere.» 38 Mi lilii on taƴoygo ko on kuwanaay. Woɓɓe kuwi, onon on nattii nder kuuɗe maɓɓe. Samaariya'en ngoonɗinii Yeesu 39 Nder si'ire ndeen Samaariya'en ɗuuɗɓe ngoonɗinii Yeesu gam bolle debbo biiɗo ɓe: — O yeccake yam ko mbaɗnoomi fuu. 40 Nde Samaariya'en ngari to Yeesu, ɓe torii mo o jooɗoo to maɓɓe. O waɗi balɗe ɗiɗi ɗoon. 41 Yimɓe ɗuuɗɓe ngoonɗini Yeesu gam bolle muuɗum, faa ɓe ɓuri aramɓe. 42 Ɓe mbi'i debbo oon: — Jo'oni, naa gam bolle maaɗa tan min ngoonɗiniri. Minon e ko'e amin, min nanii bolle ma'ako, min annditii goonga kanko woni kisnoowo duuniyaaru.
Yeesu yamɗitinii ɓii kuwaneyɗo laamu
43 Ɓaawo Yeesu waɗii balɗe ɗiɗi toon, o ɗalii ɓe, o yahi lesdi Gaaliili. 44 Kanko e hoore ma'ako o vi'inoo: — Annabiijo teddintaake nder lesdi muuɗum. 45 Nde o wari Gaaliili, Gaaliilankoo'en njaɓɓorake mo juuɗe ɗiɗi, gam kamɓe ɓe njahiino juulɗe Urusaliima, ɓe ngi'ii ko o huunoo nder juulɗe. 46 Ndeen Yeesu warti si'ire Kaana nder lesdi Gaaliili, toon to o waylitnoo ndiyam, o laatini ɗam innaboojam. E woodi goɗɗo kuwaneyɗo laamu gonɗo si'ire Kafarnahum, mo ɓiyum yamɗaa. 47 Nde kuwaneyɗo laamu oon nani Yeesu ivoyii lesdi Yahuudiya, wartii lesdi Gaaliili, o yahi to Yeesu o torii ɗum yaha gam yamɗitina ɓiyiiko ɓadiiɗo maaygo. 48 Yeesu vi'i mo: — Kul on ngi'aay alaamaaji koo kaayniiɗum, on ngoonɗintaa yam. 49 Kuwaneyɗo laamu oon vi'i mo: — Moodibbo, njahemma ila ɓiyam maayaay. 50 Yeesu vi'i mo: — Hoot, ɓiya yamɗitii. Neɗɗo oon goonɗini ko Yeesu vi'i ɗum, o hooti. 51 Huwooɓe ma'ako potti e ma'ako dow laawol, ɓe ngeccii mo ɓe mbi'i: — Ɓiya yamɗitii. 52 O ƴami ɓe ɗume wakkaci o yamɗiti. Ɓe mbi'i mo: — Keenya nyalawma njamndi go'o, jonte ɗeen njoofi mo. 53 Baaba ɓiɗɗo oon annditi goonga ɗum wakkaci ko Yeesu vi'inoo mo: «Ɓiya yamɗitii!» Ndeen kanko e wuro ma'ako fuu ɓe ngoonɗini Yeesu. 54 Kanjum woni alaama kaayniiɗum ɗiɗaɓum ɗum Yeesu huwi nder lesdi Gaaliili, nde o ivoyi lesdi Yahuudiya.
Yahayya 5
Yeesu yamɗitinii buusaaɗo
1 Ɓaawo ma'ajum, Yeesu yahi Urusaliima gam juulɗe Yahuudu'en. 2 Toon Urusaliima faro dammugal bi'eteengal Dammugal baali, e woodi veendu wasaandu filnanaandu rumpaaji jovi. Endu vi'ee Baytisayda nder ibraaninkoore. 3 Ɓe njamɗaa ɗuuɗɓe e mbaalii nder rumpaaji ɗiin: vumɓe e voosɓe e buusaaɓe. Eɓe ndeenti laanceeki ndiyam. 4 Gam malaa'ikaajo Allah e jippoo e veendu nduun wakkaci-wakkaci, e laanca ndiyam ɗaam. Mo yamɗaa aartuɗo nattugo nder ndiyam ɗaam wakkaci ɗam laancaa fuu no yamɗitey, koo iri nguye nyawu o woodi. 5 Toon e woodi neɗɗo mo yamɗaa duuɓi talaatiin e joveetati (38 ). 6 Nde Yeesu yi'i emo waalii, e anndi o neeɓii o nyawɗo, sey Yeesu ƴami mo vi'i: — A yiɗi yamɗitineego naa? 7 Mo yamɗaa oon toontii mo vi'i: — Moodibbo, mi walaa koo moye ballitotooɗo yam, mi natta veendu wakkaci ndiyam ma'aru laancaa. Ko mi yaha fuu, mi tawey e woodi aartuɗo yam nattugo. 8 Yeesu vi'i mo: — Umma hooy be'itum maaɗa dillu! 9 Ɗoon e ɗoon neɗɗo oon yamɗiti, hooƴi be'itum muuɗum fuɗɗi yahadu. Nyanndeere ndeen boo ɗum nyannde-fooftiinde. 10 Gam ma'ajum aardiiɓe Yahuudu'en mbi'i yamɗitinaaɗo oon: — Hannde no nyannde-fooftiinde, haanaay kooƴaa be'itum maaɗa. 11 O vi'i ɓe: — Jamɗitinɗo yam oon, kanyum vi'i yam mi hooƴa be'itum am mi dilla. 12 Ɓe ƴami mo: — Moye gorko vi'i maa kooƴaa be'itum maaɗa, ndilla? 13 Ammaa jamɗitinaaɗo oon anndaa moye yamɗitini ɗum, gam Yeesu aartii majjii nder hawriinde. 14 Ɓaawo ma'ajum, Yeesu fotti e ma'ako nder Wuro Allah Seniingo, vi'i mo: — Rah, jo'oni a yamɗitii. Ta'a ɓesdu waɗgo hakke, gam to' goɗɗum ɓurɗum hallugo ɓesdu heɓgo maa. 15 Neɗɗo oon yahi yeccii arɗuɓe Yahuudu'en Yeesu yamɗitini ɗum.
Baawɗe ɗe Allah hokki ɓiyum Yeesu
16 Ndeen aardiiɓe Yahuudu'en puɗɗi torrugo Yeesu gam ko o waɗi nyannde-fooftiinde. 17 Yeesu vi'i ɓe: — Baaba am e ɗoon huwa faa hannde, miin boo emi ɗoon huwa. 18 Gam ɗe'e bolle Yahuudu'en ɓesdi raargo wargo mo, naa gam o huultii dooka nyannde-fooftiinde tan, ammaa gam o vi'ii Allah woni baaba ma'ako. O fotnii hoore ma'ako e Allah. 19 Yeesu vi'i ɓe: — Emi vi'a on goonga: Ɓiɗɗo waawataa huugo koo ɗume kanyum tan, sey ko o yi'i Baabiraawo e huwa. Gam ko Baabiraawo huwata, kanjum Ɓiɗɗo boo huwata. 20 Baabiraawo e yiɗi Ɓiɗɗo, emo holla mo koo ɗume ko o huwata. O holley mo kuuɗe ɓurɗe manngu, gam o huwa ɗe, faa ɗe kaaynoo on. 21 Noon no Baabiraawo ummitinirta maayɓe, emo foofna ɓe, noon Ɓiɗɗo boo foofnirta mo yiɗi fuu. 22 Baabiraawo sernantaa koo moye, o waɗii ceri'a fuu nder junngo Ɓiyiiko, 23 gam yimɓe fuu teddina Ɓiɗɗo, noon no ɓe teddinirta Baabiraawo. Mo teddinaay Ɓiɗɗo oon fuu, teddinaay Baabiraawo liloyɗo mo boo. 24 Emi vi'a on goonga: nanɗo bolle am fuu, goonɗini liloyɗo yam, heɓii yonki ɗum faa abadaa. Ceri'a nanngataa mo, o huultii maayde, o nattii nder yonki. 25 Emi vi'a on goonga: wakkaci e wara, faa maa ɗum warii, nde maayɓe nanata voliinde Ɓiɗɗo Allah. Nanɓe mo fuu no poofey. 26 Noon no Baabiraawo foofri e hoore muuɗum, noon boo o hokkiri Ɓiɗɗo baawɗe foofrugo e hoore muuɗum. 27 Kadimaa o hokkii mo baawɗe sernugo, gam kanko woni Ɓii-Neɗɗo. 28 To' ɗum haayno on. Wakkaci e wara nde maayɓe wonɓe nder genaale fuu nanata voliinde ma'ako, 29 ɓe mburtoo. Huunooɓe kuuɗe booɗɗe no ummitoto yahago e yonki, huunooɓe kuuɗe kalluɗe boo no ummitoto yahago e ceri'a. 30 Mi waawataa waɗgo koo ɗume miin feere am. Noon no narrumi, noon cernireymi. Ceri'a am boo no goonga, gam mi tokkataa ko ngiɗmi, ko liloyɗo yam yiɗi tan tokkeymi.
Caaydu'en Yeesu
31 — To mi saaydanake hoore am, caaydaaku am naa ɗum goonga. 32 E woodi goɗɗo caaydinoowo yam. Emi anndi caaydaaku ngu o saaydantoo yam ɗum goonga. 33 Onon, on lilii to Yahayya, kanko ko o saaydini ɗum goonga. 34 Miin, mi yillataako caaydaaku neɗɗo, ammaa mi yeccake on ɗum gam kison. 35 Yahayya laatake kama fitila kuɓɓaaka e yaynoo. On njaɓii nango belɗum jayngol ma'ako wakkaci seɗɗa. 36 Miin, emi woodi caaydaaku ɓurngu ngu Yahayya manngu. Kuuɗe ɗe Baabiraawo hokki yam mi huwa, kanje caaydinta goonga Baabiraawo liloyi yam. 37 Kadimaa boo, Baabiraawo liloyɗo yam oon e hoore muuɗum e ɗoon saaydanoo yam. Onon on meeɗaay nango voliinde ma'ako, on meeɗaay yi'igo mo boo. 38 Bolle ma'ako njooɗaaki nder ɓerɗe mooɗon, gam on ngoonɗinaay mo o liloyi. 39 Eɗon njannga nder Tawreeta gam on tammii heɓgo yonki ɗum faa abadaa nder ma'aka. Kanka boo eka saaydina yam. 40 Ammaa on calake wargo to am gam keɓon yonki. 41 Naa to yimɓe ndaareymi teddungal. 42 Emi anndi on, emi anndi boo on ngiɗaa Allah nder ɓerɗe mooɗon. 43 Miin, mi warii nder innde Baaba am, on njaɓaay yam. Ammaa to goɗɗo warii nder innde muuɗum, on njaɓey mo. 44 Noye mbaawroton goonɗingo yam, onon hokkindirooɓe teddungal hakkunde mooɗon, ammaa on ngillataako teddungal ivoyngal to Allah go'oto. 45 To' on tammo miin fe''otoo on to Baabiraawo. Muusa mo ngoonɗinɗon oon, kanyum fe''otoo on. 46 To on ngoonɗinno Muusa, daa on ngoonɗinii yam miin boo, gam miin o sappini nder binndi ma'ako. 47 To on ngoonɗinaay ko o vinndi, noye ngoonɗinirton bolle am?
Yahayya 6
Yeesu nyaamnii worɓe dubuuje njovo
1 Ɓaawo ma'ajum, Yeesu funngi maayo Gaaliili vi'eteengo Tiberiyas. 2 Hawriinde ɗuuɗnde e tokki mo, gam ɓe ngi'ii alaamaaji kaayniiɗi ɗi o waɗi, nde o yamɗitini ɓe njamɗaa. 3 Yeesu ƴeenti dow vaamnde jooɗodii e almaajiri'en muuɗum toon. 4 Wakkaci ɗuum juulɗe Yahuudu'en bi'eteeɗe juulɗe Kuultol ɓadake. 5 Yeesu ƴefti gite, o haynii jama'aare ɗuuɗnde e wara to ma'ako. O vi'i Filibus: — Toye coodeten nyaamdu nyaamneyndu ɓe'e yimɓe fuu? 6 O vi'ii noon tan, gam o nana ko Filibus toontotoo mo, gam emo anndi ko o nyumi waɗgo. 7 Filibus vi'i mo: — Koo to nyaamdu ceede ajurfaari keme ɗiɗi (200 ) coodoyɗen, gam koo moye nder maɓɓe fuu heɓa seɗɗa-seɗɗa, ndu heƴataa. 8 Go'oto nder almaajiri'en ma'ako bi'eteeɗo Anndaraawus minyoo Simon Biiturus vi'i mo: 9 — E woodi kayeeyel ɗo'o goonngel buroodiiji jovi e liƴƴi ɗiɗi, ammaa ɗume ɗum nafata yimɓe ɗuuɗruɓe nihinii? 10 Yeesu vi'i ɓe: — Ngeccee ɓe ɓe njooɗoo! Yaayre ndeen e woodi huɗo ɗuuɗko, ɓe njooɗii. Limgal maɓɓe yaharii worɓe dubuuje njovo (5 000 ). 11 Yeesu hooƴi buroodi ɗuum yetti Allah, o ye'edi jooɗiiɓe. Noon o waɗani liƴƴi boo. Koo moye fuu nyaami faa haari. 12 Nde ɓe kaari, Yeesu vi'i almaajiri'en muuɗum: — Kawritee ko hori, gam to' koo ɗume bon. 13 Ɓe kawriti guditale buroodiiji jovi ɗe yimɓe nyaami korni, ɓe kebbini compooje sappo e ɗiɗi. 14 Nde yimɓe ngi'i alaama kaayniiɗum ɗum Yeesu huwi, ɓe mbi'i: — Goonga, kanko woni Annabiijo bi'aaɗo no warey nder duuniyaaru. 15 Yeesu annditi ɓe ngarey ɓe nannga ɗum e semmbee, gam ɓe mbaɗa ɗum laamiiɗo. Gam ma'ajum o dilli o ƴeenti dow vaamnde, kanko tan.
Yeesu ruugake dow ndiyam
16 Nde alaasara waɗi, almaajiri'en Yeesu njahi maayo. 17 Ɓe natti akali gam ɓe punngita maayo, ɓe njaha si'ire Kafarnahum. Faa mutki naange, Yeesu waraay to maɓɓe tawo. 18 Henndu mawndu visi e semmbee, faa ndu ummini ɓoggi ndiyam. 19 Ɓe laanyi akali boo faa ɓe keɓi kama kiloomeetir jovi koo joveego'o. Nde ɓe kaynii Yeesu e ruugoyii dow ndiyam e ɓaditoo ɓe, ɓe kultori. 20 Yeesu vi'i ɓe: — Ɗum miin. To' on kul! 21 Ndeen ɓe njaɓi o natta nder akali maɓɓe. Ɗoon e ɗoon ɓe njottii toon to ɓe pa'i. 22 Nde veeti, yimɓe horinooɓe toon fonngo maayo kiimtake akali go'oti tan wonnoo toon. Ɓe ngi'iino Yeesu nattidaay e almaajiri'en muuɗum nder akali kiin, almaajiri'en feere mu''en natti ki, ndilli. 23 Akale ivoyɗe si'ire Tiberiyas ngari faro yaayre toon to Yeesu yettunoo Allah nyaamni yimɓe buroodi. 24 Nde yimɓe ɓeen ngi'i Yeesu e almaajiri'en muuɗum fuu ngalaa toon, ɓe natti ɗen ɗoon akale yahago si'ire Kafarnahum, ɓe ndaaroya Yeesu.
Yeesu woni nyaamdu hokkooru yonki
25 Nde ɓe tawi Yeesu gaɗa maayo, ɓe mbi'i mo: — Moodibbo, ndeye ngarɗaa ɗo'o? 26 Yeesu toontii ɓe vi'i: — Emi vi'a on goonga: naa gam on ngi'ii alaamaaji kaayniiɗi ngillortooɗon yam. On ngilloo yam gam on nyaamii buroodi faa on kaari. 27 To' on torro gam nyaamdu nyolooru. Ammaa torree gam nyaamdu neeɓeyndu, hokkooru yonki ɗum faa abadaa, nyaamdu ndu Ɓii-Neɗɗo hokkata on, gam kanko Allah Baabiraawo holli jaɓii ko o huwi. 28 Ndeen ɓe ƴami mo: — Ɗume min mbaɗata gam min kuwa kuuɗe ɗe Allah yiɗi? 29 Yeesu toontii ɓe vi'i: — Kuugal ngal Allah yiɗi ngaal woni ngoonɗinon mo o liloyi. 30 Ɓe mbi'i mo: — Iri ɗume alaama kaayniiɗum mbaɗataa gam min ngi'a, min ngoonɗin ma? Ɗume kuwataa? 31 Maamiraaɓe amin nyaamii nyaamdu vi'eteendu manna nder ladde, kama ko vinndaa: «O hokkii ɓe nyaamdu ivoyndu gada dow, gam ɓe nyaama.» 32 Yeesu toontii ɓe vi'i: — Emi vi'a on goonga: wanaa Muusa hokkunoo on nyaamdu ivoyndu gada dow, ammaa Baaba am hokki on nyaamdu goongaaru ivoyndu gada dow. 33 Nyaamdu ndu Allah hokkata on, kayru woni jippoyiindu gada dow, hokkeyndu duuniyaaru yonki. 34 Ɓe mbi'i mo: — Moodibbo, hokku min nyaamdu nduun dum. 35 Yeesu vi'i ɓe: — Miin woni nyaamdu hokkooru yonki. Garɗo to am fuu, veelataake faa abadaa. Goonɗinɗo yam boo ɗomɗataa faa abadaa. 36 Mi vi'ii on: On ngi'ii yam, ammaa faa jo'oni on ngoonɗinaay yam. 37 Mo Baabiraawo hokki yam fuu, no warey to am. Garɗo to am boo, mi laggataa ɗum. 38 Mi jippoyaaki gada dow gam mi waɗa ko ngiɗmi, ammaa gam mi waɗa ko liloyɗo yam yiɗi. 39 Raa ko liloyɗo yam yiɗi: To' mi halku koo go'oto nder ɓe o hokki yam, ammaa mi ummitina ɓe nyannde-darngal. 40 Raa ko Baaba am yiɗi: Koo moye yi'i Ɓiɗɗo, goonɗini mo, o heɓey yonki ɗum faa abadaa. Mi ummitiney mo boo nyannde-darngal. 41 Yahuudu'en puɗɗi nyaamtaago gam bolle ma'ako ɗe o vi'i ɓe: «Miin woni nyaamdu jippoyiindu gada dow.» 42 Ɓe mbi'i: — Wanaa ɗum Yeesu ɓii Yusufu mo annduɗen inna muuɗum e baaba muuɗum naa? Noye o vi'irata gada dow o jippoyi? 43 Yeesu vi'i ɓe: — Ngooree nyaamtaago! 44 Walaa baawɗo wargo to am, to naa Baabiraawo liloyɗo yam fooɗoyi mo. Garɗo to am fuu, mi ummitiney ɗum nyannde-darngal. 45 Ɗum vinndaama nder defte annabo'en: «Ɓe fuu Allah no ekkitiney ɓe.» Koo moye yewanii Baabiraawo, jaɓi ekkitinol ma'ako, no warey to am. 46 Walaa koo go'oto meeɗi yi'igo Baabiraawo, sey oon ivoyɗo to ma'ako, kanko tan yi'i Baabiraawo. 47 Emi vi'a on goonga: goonɗinɗo yam heɓii yonki ɗum faa abadaa. 48 Miin woni nyaamdu hokkooru yonki. 49 Maamiraaɓe mooɗon nyaamii nyaamdu vi'eteendu manna nder ladde. E noon fuu ɗum haɗaay ɓe maaygo. 50 Raa nyaamdu njippoyiindu gada dow, gam nyaamɗo ndu fuu to' maay. 51 Miin woni nyaamdu hokkooru yonki ivoyndu gada dow. To goɗɗo nyaami nyaamdu nduun, no foofey faa abadaa. Nyaamdu nduun woni ɓanndu am, ndu kokkeymi gam yonkiiji yimɓe duuniyaaru. 52 Bolle ɗeen ummini ngeddi hakkunde Yahuudu'en, ɓe ƴamƴamtiri: — Noye o waawrata hokkugo en ɓanndu ma'ako nyaamen? 53 Yeesu toontii ɓe vi'i: — Emi vi'a on goonga: to on nyaamaay ɓanndu Ɓii-Neɗɗo, on njaraay ƴiiƴam ma'ako, on ngalaa yonki nder mooɗon. 54 Nyaamɗo ɓanndu am, yari ƴiiƴam am, heɓii yonki ɗum faa abadaa. Miin boo mi ummitiney mo nyannde-darngal. 55 Gam ɓanndu am woni nyaamdu goongaaru, ƴiiƴam am boo woni njaram ngoongajam. 56 Nyaamɗo ɓanndu am, yari ƴiiƴam am, no jooɗoto nder am, miin boo mi jooɗoto nder ma'ako. 57 Noon no Baabiraawo liloyɗo yam woorri yonki, emi foofa gam daliila ma'ako, noon nyaamɗo ɓanndu am fuu, foofrata gam daliila am. 58 Miin woni nyaamdu nduun jippoyiindu gada dow: naa iri ndu maamiraaɓe mooɗon nyaami, ɓe maayi. Ammaa nyaamɗo ndu'u nyaamdu, no foofey faa abadaa. 59 Yeesu volvii ɗe'e bolle fuu wakkaci o ekkitinta nder suudu-wa'ajordu Yahuudu'en wondu Kafarnahum.
Bolle kokkeyɗe yonki
60 Nde ɓe nani ɗe'e bolle, ɗuuɗɓe gada nder tokkuɓe mo mbi'i: — Ɗe'e bolle ɗe caɗii korey. Moye waawi jaɓgo ɗe? 61 Yeesu e hoore muuɗum annditi tokkuɓe ɗum e nyaamtoo gam bolle ɗeen. O vi'i ɓe: — Ɗum jiiɓii hakkiilooji mooɗon naa? 62 Ndeen noye mbaɗoton to on ngi'ii Ɓii-Neɗɗo e ƴeenta toon dow to wonnoo ila arande? 63 Ruhu kam hokkata yonki, ammaa ɓanndu neɗɗo nafataa koo ɗume. Bolle ɗe mbolvanmi on, kanje ngoni ruhu e yonki. 64 Ammaa nder mooɗon e woodi ɓe ngoonɗinaay. Gam ila arande Yeesu e anndi ɓeen ɓe ngoonɗintaa ɗum e oon nyaameyɗo amaana muuɗum. 65 O ɓesdi vi'igo: — Kanjum waɗi mbi'imi on: koo go'oto waawataa wargo to am, to Baabiraawo hokkaay mo no o wardi. 66 Ɓaawo ma'ajum, ɗuuɗɓe nder tokkuɓe mo mbittii, ɓe njahaay yeeso e tokkugo mo. 67 Gam ma'ajum Yeesu ƴami ɓeen sappo e ɗiɗo, o vi'i: — Onon maa eɗon ngiɗi dillugo naa? 68 Simon Biiturus toontii mo vi'i: — Moodibbo, to moye min njahata? Aan woodi bolle kokkooje yonki ɗum faa abadaa. 69 Min ngoonɗinii, emin anndi aan woni Ceniiɗo ivoyɗo to Allah. 70 Yeesu vi'i: — Onon ɓe'e sappo e ɗiɗo, wanaa miin suɓi on naa? Ammaa go'oto nder mooɗon ɗum mo Ceyɗaan. 71 O volvii ka dow Yahuuda ɓii Simon Iskariyooti. Kanko woni nyaameyɗo amaana Yeesu, o go'oto nder ɓeen sappo e ɗiɗo.
Yahayya 7
Minyiraaɓe Yeesu ngoonɗinaay mo
1 Ɓaawo ma'ajum, Yeesu waɗi ga yiilaago nder lesdi Gaaliili. O yiɗaa yiilaago nder lesdi Yahuudiya, gam Yahuudu'en e ndaara no mbardi mo. 2 E wakkaci ɗuum juulɗe Yahuudu'en bi'eteeɗe juulɗe bukkaaji ɓadake. 3 Minyiraaɓe Yeesu worɓe mbi'i mo: — Dillu, njahaa lesdi Yahuudiya gam tokkuɓe ma ngi'a kuuɗe ɗe kuwataa. 4 Walaa cuuɗeyɗo ko huwata to e yiɗi anndeego. Nde laatii eɗa huwa iri ɗe'e kuuɗe, vanngin hoore maaɗa yeeso yimɓe fuu. 5 Gam koo minyiraaɓe ma'ako maa ngoonɗinaay mo. 6 Yeesu vi'i ɓe: — Wakkaci am waraay tawo, ammaa onon, wakkaci fuu ɗum wakkaci mooɗon. 7 Yimɓe duuniyaaru mbaawataa wanygo on, ammaa miin, ɓe nganyii yam gam emi saaydina kuuɗe maɓɓe no kalluɗe. 8 Njahee juulɗe ɗeen onon, miin mi yahataa, gam wakkaci am waraay tawo. 9 Nde o vi'i ɓe ka, sey o darii Gaaliili. 10 Nde minyiraaɓe Yeesu njahi juulɗe ɗeen, Yeesu boo yahii toon, ammaa o vannginaay hoore ma'ako, o suuɗii. 11 Mawɓe Yahuudu'en ngillii mo nder hawriinde juulɗe, eɓe ƴama: — Toye o woni? 12 Yimɓe ɗuuɗɓe ngeddindiri dow bolle ma'ako nder suuɗeefi. Woɓɓe mbi'i: — O neɗɗo booɗɗo! Woɓɓe boo mbi'i: — Wanaa noon, o kalkoowo yimɓe. 13 Ammaa walaa bolvuɗo haala ma'ako e njaayri, gam eɓe kula arɗuɓe Yahuudu'en.
Ekkitinol Yeesu wakkaci juulɗe
14 Nde ciiya balɗe juulɗe ngutii, Yeesu natti nder Wuro Allah Seniingo fuɗɗii ekkitingo. 15 Ɗum haaynii Yahuudu'en korey, ɓe mbi'i: — Noye o heɓri nga'al anndal, kanko mo janngaay? 16 Yeesu toontii ɓe vi'i: — Haala ka ekkitineymi on, ivoyaay to am, ammaa to liloyɗo yam ka ivoyi. 17 Giɗɗo huugo ko Allah yiɗi fuu, no anndey ekkitinki am to Allah ivoyi, naa to am ki ivi. 18 Koo moye volvata haala hoore muuɗum, hoore ma'ako o raarata mawningo. Ammaa oon mawninoowo liloyɗo ɗum, goonga o vi'ata, fewre fuu walaa e ma'ako. 19 Muusa hokki on Tawreeta naa? Ammaa walaa koo go'oto mooɗon tokki ka. Gam ɗume ndaaroton wargo yam? 20 Yimɓe toontii mo mbi'i: — Aan, a woodi ginnol. Moye raarata wargo maa? 21 Yeesu vi'i ɓe: — Kuugal kaayniingal go'otal tan kuumi, on fuu ɗum haaynii on. 22 Muusa hokkii on dooka naadeeki, ammaa to maamiraaɓe mooɗon ɗum ivoyi, naa to Muusa. E noon fuu eɗon naada ɓikkon mooɗon faa e nyannde-fooftiinde. 23 To ɓinngel e naadee nyannde-fooftiinde, gam to' on kornu Dooka Muusa, ko jeyi kuunƴiranton yam gam mi yamɗitinii neɗɗo nyannde-fooftiinde? 24 Ngooree sernirgo no ngi'iruɗon e gite tan, ammaa cerniree goonga.
Koo Yeesu woni Almasiifu?
25 Woɓɓe gada nder yimɓe Urusaliima mbi'i: — Wanaa kanko woni mo ɓe ndaarata wargo naa? 26 Rah, emo darii ekkitina e njaayri. Ɓe mbi'aay mo koo ɗume. Na aardiiɓe tabbitinii kanko woni Almasiifu? 27 Enen eɗen anndi to o'o neɗɗo ivi, ammaa to Almasiifu warii, walaa anndeyɗo to o ivoyi. 28 Wakkaci Yeesu ekkitinta nder Wuro Allah Seniingo, o towni voliinde, o vi'i: — Eɗon anndi yam, eɗon anndi to ivoymi naa? Wanaa miin waddi hoore am, ammaa liloyɗo yam no goongaajo. Onon boo on anndaa mo. 29 Ammaa miin emi anndi mo, gam to ma'ako ivoymi. Kanko liloyi yam. 30 Ndeen ɓe ndaari nanngugo mo, ammaa walaa meemɗo mo, gam wakkaci ma'ako waraay tawo. 31 Ɗuuɗɓe nder hawriinde ndeen ngoonɗini mo, ɓe mbi'i: — To Almasiifu warii, koo emo huwa alaamaaji kaayniiɗi ɓurɗi ɗi o'o neɗɗo huwi naa? 32 Fariisa'en nani ko yimɓe caawootiri dow Yeesu. Mawɓe aardiiɓe diina Yahuudu'en e Fariisa'en liloyi reenooɓe Wuro Allah Seniingo gam nannga mo. 33 Yeesu vi'i ɓe: — Miin, emi wondi e mooɗon wakkaci seɗɗa tawo. Ɓaawo ma'ajum, mi hootey to liloyɗo yam. 34 On ngilloto yam, ammaa on ngi'ataa yam, gam on mbaawataa yahago to ngonmi. 35 Yahuudu'en ƴamƴamtiri: — Toye o yahata to en mbaawataa yi'igo mo? Kiila o tawtoyey yimɓe meeɗen wonɓe nder Helenankoo'en, gam o ekkitina ɓe. 36 O vi'ii en ngilloto mo, en ngi'ataa mo, gam en mbaawataa yahago to o woni. Ɗume woni ma'ana bolle ɗeen?
Ceeɓooje ndiyam kokkoojam yonki
37 Nyannde heynirde juulɗe, kayre ɓuri nyalɗe fuu manngu, Yeesu darii towni voliinde vi'i: — Ɗomɗuɗo fuu wara to am yara. 38 Gam Deftere vi'i: Goonɗinɗo yam fuu ceeɓooje ndiyam kokkoojam yonki no iley nder ɓernde muuɗum. 39 O volvii dow Ruhu Allah ɗum goonɗinɗo mo fuu heɓata. Wakkaci ɗuum Ruhu waraay tawo, gam Yeesu teddinaaka. 40 Nde ɗuuɗɓe nder hawriinde ndeen nani bolle ɗeen, ɓe mbi'i: — Goonga, kanko woni Annabiijo oon. 41 Woɓɓe mbi'i: — Kanko woni Almasiifu. Woɓɓe boo mbi'i: — Koo Almasiifu e ivoya Gaaliili? 42 Deftere vi'ii, gada e lenyol Dawda Almasiifu ivoyta, gada e si'ire Dawda vi'eteende Baytilaama o ivoyta. 43 Nyumooji yimɓe ɓeen cenndiri dow ma'ako. 44 Nder maɓɓe e woodi yiɗɓe nanngugo mo, ammaa walaa meemɗo mo. 45 Ndeen reenooɓe Wuro Allah Seniingo ɓeen ngarti to mawɓe aardiiɓe diina Yahuudu'en e Fariisa'en. Ɓeen mbi'i ɓe: — Gam ɗume on ngaddaay mo? 46 Reenooɓe ɓeen toontii ɓe, mbi'i: — Walaa meeɗɗo volvirgo kama neɗɗo oon. 47 Fariisa'en mbi'i ɓe: — Onon maa on estaama naa? 48 Koo e woodi goonɗinɓe mo nder aardiiɓe, koo nder Fariisa'en naa? 49 Ɓe'e yimɓe anndaa Tawreeta Muusa, ɓe la'anaaɓe. 50 Go'oto nder Fariisa'en bi'eteeɗo Nikodiimu, jahanooɗo to Yeesu nder jemma, vi'i ɓe: 51 — Koo Tawreeta meeɗen hokkii en laawol sernango neɗɗo ila en nanaay haala ma'ako, en anndaa ko o huwi naa? 52 Ɓe toontii mo, ɓe mbi'i: — Aan maa a Gaaliilankeejo naa? Raar Deftere, a yi'ey walaa annabiijo koo go'oto ivoyi Gaaliili. 53 Ɓaawo ma'ajum, koo moye fuu hooti wuro muuɗum.
Yahayya 8
Debbo nanngiraaɗo njeenu
1 Ndeen Yeesu dilliri vaamnde Jaytunje. 2 Fajiri o so''oyii nder Wuro Allah Seniingo. Yimɓe fuu ngari to ma'ako. O jooɗii emo ekkitina ɓe. 3 Sey moodiɓɓe Tawreeta e Fariisa'en ngaddani mo debbo nanngiraaɗo njeenu. Ɓe ndarni mo caka hawriinde ndeen. 4 Ɓe mbi'i Yeesu: — Moodibbo, o'o debbo nanngiraama njeenu. 5 Muusa vi'ii nder Tawreeta, doole mbarden iri ɓe'e rewɓe kaaƴe. Aan fa, noye mbiiɗaa? 6 Ɓe mbi'ii noon gam ɓe nanngira mo bolle, ɓe keɓa no ɓe njowrani mo layfi. Sey Yeesu tuurnii, vinndiri hohondu muuɗum e lesdi. 7 Nde ɓe ɓesdi ƴamgo mo, o ɓanti hoore ma'ako, o vi'i ɓe: — Go'oto nder mooɗon mo meeɗaay waɗgo hakke no aartu ferdugo mo haayre. 8 Sey o ɓesdi tuurnaago, o waɗi ga vinndugo e lesdi. 9 Nde ɓe nani ɗum, ɓe ndilliri go'oto-go'oto, mawɓe aarti dillugo. Yeesu e debbo oon tan korii. 10 Yeesu ɓanti hoore muuɗum, vi'i mo: — Banndam debbo, toye ɓe ngoni? Walaa cernanɗo ma naa? 11 O toontii mo: — Moodibbo, walaa koo go'oto. Yeesu vi'i mo: — Miin boo, mi sernantaa ma. Yah, ta'a ɓesdu waɗgo hakke.
Yeesu woni jayngol duuniyaaru
12 Yeesu ɓesdi ekkitingo ɓe, vi'i: — Miin woni jayngol duuniyaaru. Tokkuɗo yam fuu yahataa nder niɓre sam, ammaa no heɓey jayngol yonki. 13 Ndeen Fariisa'en mbi'i mo: — Eɗa caaydina hoore maaɗa, caaydaaku maaɗa boo, naa ɗum goonga. 14 Yeesu toontii ɓe vi'i: — Kul mi saaydinii hoore am, e noon fuu caaydaaku am ɗum goonga, gam emi anndi to ivoymi, emi anndi boo to pa'ami. Ammaa onon, on anndaa to ivoymi, on anndaa boo to pa'ami. 15 Onon, on cernira noon no yimɓe cernirta, ammaa miin mi sernantaa koo moye. 16 Ammaa to mi sernanii goɗɗo, ceri'a am no goonga, gam mi sernataa miin tan, Baabiraawo liloyɗo yam e wondi e am. 17 Ɗum vinndaama nder Tawreeta mooɗon: caaydaaku worɓe ɗiɗo no goonga. 18 Miin, emi saaydanoo hoore am. Baabiraawo liloyɗo yam boo, e saaydanoo yam. 19 Ɓe mbi'i mo: — Toye Baaba maaɗa woni? Yeesu toontii ɓe vi'i: — Koo miin koo Baaba am, walaa mo annduɗon. To on annduno yam, daa on anndeyno Baaba am. 20 Yeesu volvii bolle ɗeen wakkaci o ekkitinta nder Wuro Allah Seniingo faro yaayre to ɓe ndesata ceede sadaka. Walaa meemɗo mo, gam wakkaci ma'ako waraay tawo. 21 Yeesu ɓesdi vi'igo ɓe: — Mi dilley, on ngilloto yam, ammaa on maayey nder hakkeeji mooɗon. On mbaawataa yahago to njaheymi. 22 Gam ma'ajum, Yahuudu'en mbi'i: — Koo maa o warey hoore ma'ako? Kanjum waɗi o vi'i en mbaawataa yahago to o yahata. 23 Yeesu vi'i ɓe: — Onon, lees iɓɗon, ammaa miin dow ivoymi. Onon, e duuniyaaru iɓɗon, ammaa miin mi ivaay e ma'aru. 24 Gam ma'ajum mbi'imi on, on maayey nder hakkeeji mooɗon. To on ngoonɗinaay miin woni mo ngonmi, goonga, on maayey nder hakkeeji mooɗon. 25 Ɓe mbi'i mo: — Aan a moye? Yeesu toontii ɓe vi'i: — Mo mbi'inoomi on ila arande ngonmi. 26 Emi woodi bolle ɗuuɗɗe ɗe mbolvaneymi on, ɗe cerniraneymi on. Ammaa liloyɗo yam no goongaajo. Ko narrumoomi, ngeccotoomi yimɓe. 27 Ɓe keɓtaay emo volvana ɓe dow Baabiraawo. 28 Gam ma'ajum, Yeesu vi'i ɓe: — To Ɓii-Neɗɗo ƴeftaama dow lekki, ndeen on annditey miin woni mo ngonmi. Mi waɗataa koo ɗume gam hoore am, ammaa mi yeccoto on ko Baabiraawo anndini yam. 29 Liloyɗo yam oon e wondi e am, o wooraay yam feere am, gam ko veli mo tan mbaɗeymi wakkaci fuu. 30 Nde Yeesu vi'i noon, sey ɗuuɗɓe ngoonɗini mo.
Goonga no rimɗiney on
31 Gam ma'ajum, Yeesu vi'i Yahuudu'en goonɗinɓe ɗum: — To on ɗowtanake ekkitinol am, ndeen on laatoto almaajiri'en am goonga'en. 32 Ndeen on anndey goonga. Goonga kaan boo no rimɗiney on. 33 Ɓe toontii mo, ɓe mbi'i: — Minon, min lenyol Ibraahim, min meeɗaay laataago maccuɓe koo moye. Noye mbi'irataa min ndimɗey? 34 Yeesu vi'i ɓe: — Emi vi'a on goonga: baɗoowo hakke fuu no maccuɗo hakke. 35 Maccuɗo jooɗataako nder wuro jawmum dum, ammaa ɓiɗɗo no jooɗoto faa abadaa. 36 To Ɓiɗɗo rimɗinii on, on laatoto rimɓe goonga'en. 37 Emi anndi on lenyol Ibraahim, ammaa eɗon ndaara wargo, sabu haala am nattaay nder ɓerɗe mooɗon. 38 Miin, ko ngi'imi e Baaba am, kanjum ekkitineymi on. Onon, ko nanɗon e baaba mooɗon mbaɗoton.
Ɓiɓɓe Ceyɗaan
39 Ɓe toontii mo, ɓe mbi'i: — Ibraahim woni baaba amin. Yeesu vi'i ɓe: — Kul e Ibraahim iɓnooɗon, daa on kuwii kuuɗe Ibraahim. 40 Ammaa jo'oni, gam mi vi'ii on goonga ka nanmi e Allah, eɗon ndaara wargo yam. Ibraahim waɗaay noon. 41 Onon, kuuɗe baaba mooɗon kuwoton. Ɓe mbi'i mo: — Minon fa, min laataaki njaalu'en. Baabiraawo go'oto min ngoodi, kanko woni Allah. 42 Yeesu vi'i ɓe: — Kul Allah wonnoo baaba mooɗon, daa on ngiɗey yam, gam to Allah ivoymi ngarmi to mooɗon. Mi waddaay hoore am, ammaa kanko liloyi yam. 43 Gam ɗume on keɓtataa bolle am? Gam on mbaawataa nango ko mbi'eymi on. 44 Onon, Ceyɗaan woni baaba mooɗon. Giɗaaɗi baaba mooɗon kuwoton. Kanko o baɗoowo war-hoore ila arande. O walaa goonga, gam goonga walaa nder ma'ako. To o fevii, o waɗii gikku ma'ako, gam o pevoowo, o baaba peve. 45 Ammaa miin, gam emi volva goonga, kanjum waɗi on ngoonɗinaay yam. 46 Moye nder mooɗon waawi feldugo yam hakke? To mi vi'ii goonga, gam ɗume on ngoonɗintaa yam? 47 Neɗɗo Allah no naney bolle Allah. Ammaa onon, on nanataa ɗe, gam naa on yimɓe Allah.
Yeesu e ɓuri Ibraahim
48 Yahuudu'en mbi'i mo: — Min mbi'aay goonga nde min mbi'i a Samaariyaajo, a woodi ginnol naa? 49 Yeesu toontii ɓe vi'i: — Mi walaa ginnol, emi ɗoon teddina Baaba am. Ammaa onon eɗon njamna yam. 50 Miin, mi yillantaako hoore am teddungal. E woodi gillantooɗo yam ngal, kanko woni cernoowo. 51 Emi vi'a on goonga: tokkuɗo voliinde am fuu maayataa sam. 52 Yahuudu'en mbi'i mo: — Jo'oni kam, min tabbitinii a woodi ginnol. Ibraahim e annabo'en fuu maayi. Noye aan mbi'irataa tokkuɗo voliinde maaɗa fuu maayataa? 53 Koo a ɓurii baaba amin Ibraahim, boo o maayi? Annabo'en boo maayi. Aan moye ndesɗaa hoore maaɗa? 54 Yeesu toontii ɓe vi'i: — Miin, to mi teddinii hoore am, teddungal am no mehere. Baaba am, mo noddoton Allah mooɗon, kanko teddinta yam. 55 On anndaa mo, ammaa miin emi anndi mo. To mi vi'ii mi anndaa mo, mi laatake pevoowo kama mooɗon. Emi anndi mo, emi ɗoon tokki voliinde ma'ako. 56 Baaba mooɗon Ibraahim nanii belɗum haynaago garol am. O yi'ii ngol, o nanii belɗum. 57 Yahuudu'en mbi'i mo: — A waɗaay koo duuɓi hamsiin (50 ) tawo, noye ngi'iruɗaa Ibraahim? 58 Yeesu toontii ɓe vi'i: — Emi vi'a on goonga: ila Ibraahim tagaaka, miin emi woodi. 59 Gam ma'ajum ɓe kooƴi kaaƴe gam ɓe pera mo. Ammaa Yeesu suuɗi hoore muuɗum, vurtii Wuro Allah Seniingo.
Yahayya 9
Yeesu vumtinii dimaaɗo no bumɗo
1 Nde Yeesu wutotoo, o yi'ii goɗɗo dimaaɗo no bumɗo. 2 Almaajiri'en ma'ako ƴami mo: — Moodibbo, moye waɗi hakke o rimaa o bumɗo, kanko, na danyooɓe ma'ako? 3 Yeesu vi'i ɓe: — Wanaa kanko koo danyooɓe ma'ako mbaɗi hakke. Ɗum waɗii gam kuuɗe Allah mbannga e ma'ako. 4 Ila naange e hori, e haani kuwen kuuɗe liloyɗo yam, gam jemma no warey nde walaa baawɗo huugo. 5 Wakkaci emi nder duuniyaaru, miin woni jayngol ma'aru. 6 Nde o vi'i noon sey o tuuti joode e lesdi, o soofni ndi, o molmi e gite bumɗo oon. 7 O vi'i mo: — Yah, sulmoya veendu Silowam. (Ma'ana Silowam ɗum lilaaɗo). O sulmoyii o hooti, emo yi'a. 8 Wondiɗɗaaɓe ma'ako e yi'eynooɓe mo emo toroo mbi'i: — Wanaa kanko woni jooɗotonooɗo e toroo? 9 Woɓɓe mbi'i: — Ɗum kanko! Woɓɓe mbi'i: — Wanaa ɗum kanko! Ɗum nandi ma'ako tan! Neɗɗo oon e hoore muuɗum vi'i: — Goonga, ɗum miin! 10 Ɓe mbi'i mo: — Ee noye mbumtirɗaa? 11 O toontii ɓe o vi'i: — Neɗɗo bi'eteeɗo Yeesu soofni lesdi, o molmi e gite am, o vi'i yam mi yaha veendu Silowam, mi sulmoyo. Sey njahami culmoyiimi mbumtumi. 12 Ɓe mbi'i mo: — Toye neɗɗo oon woni? O vi'i ɓe: — Mi anndaa!
Fariisa'en ƴamii no bumtinaaɗo vumtiri
13 Sey ɓe njahari bumnooɗo oon to Fariisa'en, 14 gam nyannde nde Yeesu soofni lesdi vumtini mo, ɗum nyannde-fooftiinde. 15 Ndeen Fariisa'en ƴami mo: — Noye mbumtirɗaa? O vi'i ɓe: — O molmi loɓokke e gite am, culmiimi, sey mbumtumi. 16 Woɓɓe nder Fariisa'en mbi'i: — Neɗɗo oon ivoyaay to Allah, gam o reenaay dooka nyannde-fooftiinde. Woɓɓe boo mbi'i: — Noye neɗɗo baɗoowo hakke waawrata waɗgo iri ɗu'um alaama kaayniiɗum? Ɓe luhuri hakkunde maɓɓe. 17 Fariisa'en ɓesdi ƴamgo bumnooɗo oon kadimaa: — Aan fa, ɗume mbi'ataa dow bumtinɗo ma oon? O vi'i ɓe: — O annabiijo. 18 E noon fuu, arɗuɓe Yahuudu'en njaɓaay o bumnooɗo o vumtinaama, faa ɓe noddi danyooɓe ma'ako. 19 Ɓe ƴami ɓe: — O'o ɗum ɓiyii on mo mbiiɗon danyaama no bumɗo naa? Ee noye o vumtiri jo'oni? 20 Danyooɓe ma'ako mbi'i: — Emin anndi o ɓiyii min, o danyaama o bumɗo. 21 Ammaa no o vumtiri jo'oni, min anndaa. Min anndaa boo moye vumtini mo. Kanko maa o mawɗo, ƴamee mo! Emo waawi toontaago on e hoore ma'ako. 22 Danyooɓe ma'ako mbi'ii noon gam eɓe kula arɗuɓe Yahuudu'en, gam ɓeen mbaɗii honnduko wo'oto: neɗɗo fuu biiɗo Yeesu woni Almasiifu ɓe laggey mo, ɓe mburtina mo suudu wa'ajordu. 23 Kanjum waɗi danyooɓe ma'ako mbi'i: — O mawɗo, ƴamee mo! 24 Sey Fariisa'en ɓesdi noddugo bumnooɗo oon ɗiɗaɓre, ɓe mbi'i mo: — Teddin Allah, yecca goonga! Minon, emin anndi neɗɗo oon no baɗoowo hakke. 25 O vi'i ɓe: — Koo o baɗoowo hakke, miin kam mi anndaa. Fii go'otum tan anndumi: mi bumnooɗo, jo'oni boo emi yi'a. 26 Ɓe mbi'i mo: — Ɗume o waɗan maa? Noye o vumtinir ma? 27 O toontii ɓe o vi'i: — Mi aartii mi vi'ii on ka, ammaa on njaɓaay. Gam ɗume ngiɗɗon ɓesdugo nango ka kadimaa? Na onon maa eɗon ngiɗi laataago almaajiri'en ma'ako? 28 Ɓe kuɗi mo, ɓe mbi'i: — Aan woni almaajiriijo ma'ako! Minon min almaajiri'en Muusa. 29 Emin anndi Allah volidii e Muusa, ammaa kanko min anndaa to o ivoyi. 30 Neɗɗo oon toontii ɓe vi'i: — Ɗum kaayniiɗum: on anndaa to o ivoyi, rah, miin boo o vumtinii yam! 31 Eɗen anndi Allah nanantaa waɗooɓe hakke, ammaa emo nanana kulɗo mo, baɗoowo ko o yiɗi. 32 Gada duuniyaaru tagaa, ɗum meeɗaay nango goɗɗo vumtinii danyaaɗo no bumɗo. 33 To naa to Allah neɗɗo oon ivoyno, o waawataa waɗgo koo ɗume. 34 Ɓe mbi'i mo: — Aan dimaaɗo nder hakke, aan ekkitinta min naa? Ɓe laggi mo.
Mbumndam ɓernde
35 Yeesu nani ɓe laggii mo, sey o yillii mo, o fotti e ma'ako, o ƴami mo: — A goonɗinii Ɓii-Neɗɗo naa? 36 O toontii Yeesu o vi'i: — Moodibbo, moye woni mo, gam mi ngoonɗina mo? 37 Yeesu vi'i mo: — A aartii a yi'ii mo. Oon bolideyɗo e maaɗa, ɗum kanko. 38 O vi'i mo: — Jawmiraawo, mi goonɗinii. O sujjidani Yeesu. 39 Ndeen Yeesu vi'i: — Waɗgo ceri'a waddi yam nder ndu'u duuniyaaru, gam faa vumɓe ngi'a, yi'ooɓe boo mbuma. 40 Nde Fariisa'en wonduɓe e ma'ako nani bolle ɗeen, ɓe ƴami mo: — To noon, minon min vumɓe naa? 41 Yeesu vi'i ɓe: — Kul on vumɓe, daa on mbaɗataano hakke. Ammaa gam mbiiɗon eɗon ngi'a, hakke mooɗon tabbitii.
Yahayya 10
Gaynaako booɗɗo
1 — Emi vi'a on goonga: nattoowo hoggo baali mo nattiraay dammugal fuu, kanko woni gujjo, te'etoowo. 2 Ammaa oon nattiroowo dammugal, kanko woni gaynaako baali. 3 Deenoowo dammugal no omtaney mo. Baali ɗiin e nana voliinde ma'ako. O noddey baali ma'ako ɗiin, koo nguye fuu e innde muuɗum, o vurtina ɗi. 4 To o vurtinii ɗi, ɗi fuu, o aardoto ɗi, ɗi tokka ɓaawo ma'ako, gam eɗi anndi voliinde ma'ako. 5 Ɗi tokkataa koɗo sam, ɗi nyaarey mo, gam ɗi anndaa voliinde koɗo. 6 Yeesu vi'ii ɓe bolle ɗeen, ammaa ɓe keɓtaay dow ɗume o volvi.
Yeesu woni gaynaako booɗɗo
7 Gam ma'ajum, Yeesu ɓesdi vi'igo ɓe: — Emi vi'a on goonga: miin woni dammugal hoggo baali. 8 Aartuɓe yam wargo fuu no wuyɓe, te'etooɓe, ammaa baali ɗiin nananaay ɓe. 9 Miin woni dammugal. Nattirɗo to am fuu no hisey, o nattey, o vurtoto, o heɓey yaayre durngol. 10 Gujjo e wara gam wujjugo e hirsugo e halkugo tan. Ammaa miin, mi warii gam yimɓe keɓa jo'onde velnde nde walaa ko ŋakki e muuɗum. 11 Miin woni gaynaako booɗɗo. Gaynaako booɗɗo e hokka yonki muuɗum gam baali muuɗum. 12 Ammaa gayloowo, naa no gaynaako goongaajo, gam walaa ko waanni mo e baali ɗiin. To o yi'ii sayaakiire, o nyaarey o ɗala ɗi. Sayaakiire no nanngey ko nanngata, koriiɗi no cankitoto. 13 Gayloowo no nyaarey ɗala ɗi, gam o gayloowo, walaa ko waanni mo to ɗi kalki. 14 -15 Miin woni gaynaako booɗɗo. Noon no Baabiraawo anndiri yam, emi anndi mo, noon boo anndirmi baali am, baali am boo noon anndiri yam. Emi hokka yonki am gam baali am. 16 Emi woodi goɗɗi baali boo ɗi ngalaa nder ngo'o hoggo. Kanji boo, doole mi wadda ɗi. Ɗi nana voliinde am, ɗi laatoo sefre wo'ore, gaynaako go'oto. 17 Baabiraawo e yiɗi yam, gam mi hokkey yonki am, ndeen kadimaa mi hooytoo ki. 18 Walaa baawɗo ittango yam yonki. Miin e hoore am hokkata ki. Emi woodi baawɗe hokkugo ki, emi woodi baawɗe hooƴtoyaago ki. Baaba am, kanyum vi'i yam mi waɗa noon. 19 Bolle ɗeen ɓesdi senndindirgo Yahuudu'en. 20 Ɗuuɗɓe nder maɓɓe e mbi'a: — Emo woodi ginnol, o kaaŋaaɗo. Gam ɗume eɗon ngewanoo mo? 21 Ammaa woɓɓe mbi'i: — Ngo'ol ekkitinol naa ngol goonɗo ginnol. Goonɗo ginnol waawataa vumtingo bumɗo.
Yahuudu'en calake Yeesu
22 Juulɗe mbaɗi nder si'ire Urusaliima. Juulɗe ɗeen ɗum juulɗe Wuro Allah Seniingo. Ɗum fotoyii nder dabbunde. 23 Yeesu e yiiloo nder Wuro Allah Seniingo, toon to rumpaaji laamiiɗo Suleymaanu ngoni. 24 Sey Yahuudu'en tummbi mo mbi'i: — Faa ndeye ɗalataa woorgo min nder ɓerɗe ɗiɗi? To aan woni Almasiifu, yecca min laaɓɗum. 25 Yeesu toontii ɓe vi'i: — Mi yeccake on, ammaa on ngoonɗinaay. Kuuɗe ɗe kuumi nder innde Baaba am, kanje caaydinta yam. 26 Ammaa onon on ngoonɗinaay yam, gam naa on baali am. 27 Baali am no ngewanto voliinde am. Emi anndi ɗi, eɗi tokka yam. 28 Emi hokka ɗi yonki ɗum faa abadaa. Ɗi kalkataa sam. Walaa koo moye jaɓtata ɗi e junngo am. 29 Baabiraawo kokkuɗo yam ɗi, ɓurii koo moye manngu. Walaa baawɗo jaɓtugo ɗi e junngo Baaba am. 30 Miin e Baabiraawo, min go'o. 31 Yahuudu'en ɓesdi hooygo kaaƴe gam fergo mo. 32 Yeesu vi'i ɓe: — Mi hollii on kuuɗe booɗɗe ɗuuɗɗe ivoyɗe to Baabiraawo. Dow ɗeye kuuɗe ndaaroton ferdugo yam kaaƴe? 33 Yahuudu'en mbi'i mo: — Wanaa gam kuugal booɗngal min perdey maa kaaƴe, ammaa gam a famɗinii innde Allah. Aan a neɗɗo, ammaa a wartirii hoore maaɗa Allah. 34 Yeesu vi'i ɓe: — Ɗum vinndaama nder Tawreeta mooɗon: «Allah vi'i: onon on allaaji.» 35 Ko Deftere vi'i sottataa. Allah noddirii ɓeen ɓe volidi allaaji, 36 ndeen noye mbi'iroton yam mi famɗinii innde Allah, gam mi vi'ii miin mi Ɓiɗɗo Allah, miin mo Baabiraawo seni, o liloyi nder duuniyaaru? 37 Kul mi huwaay kuuɗe Baaba am, to' on ngoonɗinam. 38 Ammaa to emi huwa ɗe, kul on ngoonɗinaay yam, ngoonɗinee kuuɗe ɗeen gam anndon, keɓton emi nder Baabiraawo, Baabiraawo e nder am. 39 Ɓe ɓesdi raargo nanngugo mo, ammaa o hisi juuɗe maɓɓe. 40 Yeesu so''ii gaɗa maayo Urdun, toon to Yahayya waɗeynoo baptisma arande. O jooɗii toon. 41 Yimɓe ɗuuɗɓe ngari to ma'ako, ɓe mbi'i: — Yahayya waɗaay kaayniiɗum koo go'otum. Ammaa ko o vi'i dow o'o neɗɗo fuu ɗum goonga. 42 Ɗuuɗɓe ngoonɗini mo toon.
Yahayya 11
Maayde Li'aajaru
1 Toon si'ire Baytaaniya e woodi goɗɗo neɗɗo mo yamɗaa bi'eteeɗo Li'aajaru. Emo wondi e rimdaaɓe ma'ako rewɓe ɗiɗo, Maryaama e Marta. 2 Maryaama woni molmeyɗo kosɗe Jawmiraawo e nebbam uuroojam, o mooytira ɗe e gaasa ma'ako. Li'aajaru mo yamɗaa oon no minyiiko. 3 Rimdaaɓe ma'ako rewɓe liloyi goɗɗo to Yeesu. O vi'i mo: — Moodibbo, oon mo ngiɗɗaa yamɗaa. 4 Nde Yeesu nani bolle ɗeen, o vi'i: — Nyawu nguun warataa mo, ammaa ngu vannginey teddungal Allah, Ɓiɗɗo Allah boo teddiniree e ma'agu. 5 Yeesu e yiɗi Li'aajaru e rimdaaɓe muuɗum rewɓe, Marta e Maryaama. 6 Koo nde o nani Li'aajaru yamɗaa, o ɓesdi jooɗaago toon to o woni balɗe ɗiɗi. 7 Ɓaawo ma'ajum, o vi'i almaajiri'en ma'ako: — Co''ooɗemma lesdi Yahuudiya! 8 Almaajiri'en toontii mo mbi'i: — Moodibbo, neeɓaay ko Yahuudu'en ndaari ferdugo maa kaaƴe, ndeen kadimaa co''oɗaa toon? 9 Yeesu vi'i ɓe: — Wanaa awaaji sappo e ɗiɗi ngoni nder nyalawma naa? Jahoowo nyalawma fergataako, gam emo yi'a jayngol. 10 Ammaa jahoowo jemma no fergoto, gam jayngol walaa e ma'ako. 11 Ɓaawo o vi'ii bolle ɗeen, o ɓesdi vi'igo ɓe: — Higoo meeɗen Li'aajaru ɗaanake, ammaa mi yahey mi findinoya mo. 12 Almaajiri'en mbi'i: — Moodibbo, kul o ɗaani, ndeen o hoyey. 13 Kanko emo volva dow maayde Li'aajaru, ammaa kamɓe ɓe tammii bolle ɗoyngol o volvata. 14 Ndeen Yeesu yeccii ɓe laaɓɗum: — Li'aajaru maayi! 15 Gam daliila mooɗon mi nanii belɗum mi tawaaka toon, gam ngoonɗinon. Ammaa jo'oni njahemma to ma'ako. 16 Ndeen Tooma bi'eteeɗo Ciwtaaɗo vi'i almaajiri'en horiiɓe: — Njahemma gam enen maa maayden e ma'ako.
Yeesu sa'anoyii rimdaaɓe Li'aajaru
17 Nde Yeesu yottii, o tawi Li'aajaru waɗii balɗe nayi nder yenaande. 18 Hakkunde Baytaaniya e Urusaliima ɗum ɓuraay kama kiloomeetir tati. 19 Gam ma'ajum Yahuudu'en ɗuuɗɓe gada Urusaliima ngari to Maryaama e Marta, gam sa'anugo ɓe dow maayde Li'aajaru minyiraawo maɓɓe. 20 Nde Marta nani Yeesu e wara, o yahi taɓɓoyaago mo, ammaa Maryaama jooɗii wuro. 21 Marta vi'i Yeesu: — Moodibbo, to a ɗo'ono, daa minyam gorko maayataano. 22 Ammaa koo jo'oni emi anndi ko toriɗaa Allah fuu no waɗante ɗum. 23 Yeesu vi'i mo: — Minya no fintey. 24 Marta vi'i: — Emi anndi o fintey nyannde-darngal. 25 Yeesu vi'i mo: — Miin woni pintinoowo, miin woni yonki. Goonɗinɗo yam, koo to maayii no foofey. 26 Kadimaa goonɗo yonki fuu goonɗini yam, maayataa sam. A goonɗinii ɗum naa? 27 Marta toontii mo vi'i: — Ee Jawmam! Mi goonɗinii aan woni Almasiifu Ɓiɗɗo Allah garoowo nder duuniyaaru. 28 Ɓaawo ma'ajum o yahi noddoygo minyiiko Maryaama. O vi'i ɗum e suuɗeefi: — Moodibbo wari emo noddu maa. 29 Nde Maryaama nani ka, o ummii jaawɗum o no'otoyii. 30 Yeesu nattaay si'ire ndeen tawo. Emo toon to Marta taɓɓoynoo mo. 31 Yahuudu'en wonduɓe e Maryaama nder wuro gam de''itingo mo, ɓe ngi'i o vurtake jaawɗum. Ɓe tokki mo, ɓe tammii o voyoyey toon to yenaande. 32 Nde Maryaama yottii to Yeesu woni, yi'i mo, sey o diccii yeeso ma'ako o vi'i mo: — Moodibbo, to a ɗo'ono daa minyam gorko maayataano. 33 Nde Yeesu yi'i Maryaama e Yahuudu'en wonduɓe e ma'ako e mboya, sey ɗum ummini ɓernde ma'ako, nde metti. 34 O vi'i: — Toye ndesɗon mo? Ɓe toontii mo ɓe mbi'i: — Moodibbo, war ngi'a! 35 Sey gonɗi Yeesu ndufi. 36 Yahuudu'en mbi'i: — Ndaaree no o yiɗiri mo! 37 Woɓɓe nder maɓɓe mbi'i: — Bumtinɗo bumɗo waawataa haɗgo o'o neɗɗo maaygo naa?
Yeesu fintinii Li'aajaru
38 Ɓernde Yeesu ɓesdi mettugo, o yahi yenaande. Yenaande ndeen ɗum luuro omndiraango haayre mawnde. 39 Yeesu vi'i ɓe: — Ittee haayre ndeen! Marta mawnu maayɗo oon, vi'i mo: — Jawmam, jo'oni o hacci, gam o waɗii balɗe nayi nder yenaande. 40 Yeesu vi'i mo: — Mi vi'aay ma to a goonɗinii a yi'ey teddungal Allah naa? 41 Ɓe itti haayre ndeen. Yeesu tiggii dow vi'i: — Baabiraawo, emi ɗoon yettu maa gam a yewanake yam. 42 Miin boo, emi anndi eɗa yewanii yam dum. Ammaa mi vi'ii noon gam yimɓe dariiɓe ɗo'o ngoonɗina aan liloyi yam. 43 Ɓaawo bolle ɗeen o towni voliinde, o vi'i: — Li'aajaru, vurta! 44 Sey maayɗo oon vurtii. Juuɗe ma'ako e kosɗe ma'ako e taarorii leppi, yeeso ma'ako e suddi. Yeesu vi'i ɓe: — Taartee mo, ngooree mo o yaha!
Mawɓe Yahuudu'en ndarvii nanngugo Yeesu
45 Ɗuuɗɓe nder Yahuudu'en warnooɓe to Maryaama, ngi'i ko Yeesu waɗi, ɓe ngoonɗini mo. 46 Ammaa woɓɓe njahi to Fariisa'en ngeccii ɓe ko Yeesu waɗi. 47 Ndeen Fariisa'en e mawɓe aardiiɓe diina kawriti sernooɓe diina. Ɓe mbi'i: — Neɗɗo oon e waɗa alaamaaji kaayniiɗi ɗuuɗɗi. Noye mbaɗanten mo? 48 To en ɗaldii mo noon, yimɓe fuu no ngoonɗiney mo. Ndeen Roomankoo'en no ngarey kalka yaayre meeɗen seniinde, faa e lenyol meeɗen fuu. 49 Go'oto nder maɓɓe bi'eteeɗo Kayafas, laatiiɗo aardiiɗo diina mawɗo nder hitaande ndeen, vi'i ɓe: — Onon, on anndaa koo ɗume. 50 On anndaa ɗum ɓurii vooɗgo neɗɗo go'oto maayana yimɓe fuu, dow e lenyol meeɗen fuu halka naa? 51 (Wanaa e anndal hoore ma'ako o vi'ata bolle ɗeen, ammaa gam o mawɗo aardiiɓe diina hitaande ndeen, o waɗii annabaaku Yeesu no maayey gam lenyol maɓɓe. 52 Wanaa gam lenyol Yahuudu'en tan o maayata, ammaa gam o hawrita ɓiɓɓe Allah sankitiiɓe koo toye, ɓe laatoo go'o.) 53 Ila nyannaan ɓe mbaɗi caawara gam ɓe mbara mo. 54 Gam ma'ajum Yeesu fuɗɗitaay yiilaago nder Yahuudu'en. O ivoyi toon to o wonnoo, o yahi si'ire vi'eteende Efraayim heeddunde e ladde. Toon o jooɗodii e almaajiri'en ma'ako. 55 Juulɗe Yahuudu'en bi'eteeɗe juulɗe Kuultol ɓadake. Ɗuuɗɓe nder yimɓe lesdi ndiin njahi Urusaliima gam laɓɓingo ko'e mu''en ila juulɗe ngaraay. 56 Eɓe ngilloo Yeesu. Woɓɓe e ndarii nder Wuro Allah Seniingo, eɓe ƴamƴamtira, eɓe mbi'a: — Noye tammiiɗon? O wara juulɗe ɗeen, na o warataa? 57 Gam mawɓe aardiiɓe diina e Fariisa'en mbaɗiino dooka: neɗɗo fuu annduɗo to Yeesu woni yeccoo ɓe, gam ɓe nannga mo.
Yahayya 12
Maryaama rufii alawordi dow kosɗe Yeesu
1 Balɗe joveego'o ila juulɗe Kuultol ngaraay, Yeesu yahi Baytaaniya toon to Li'aajaru woni, mo o fintini nder maayde. 2 Toon ɓe ndefani mo nyaamdu alaasara. Marta kam woni ge'edoowo nyaamdu, Li'aajaru boo e nder nyaamdooɓe e Yeesu. 3 Ndeen Maryaama hooƴi feccere liitarru nebbam luɓoojam belɗum mbi'eteeɗam nardi, ɗam ceede ɗuuɗɗe. O rufi ɗam dow kosɗe Yeesu, o molmiri ɗe gaasa ma'ako. Wuro ngoon fuu heevi luuɓngol nebbam ɗaam. 4 Ammaa go'oto nder almaajiri'en Yeesu bi'eteeɗo Yahuuda Iskariyooti nyaameyɗo amaana ma'ako vi'i: 5 — Ko jeyi nebbam ɗaam soorraaka, ceede ma'ajam kokkee sooyɓe? Gam ceede ma'ajam fotii e ceede ajurfaari keme tati (300 ). 6 O vi'irii noon gam o gujjo, naa gam o nanii yurmeende sooyɓe. Kanko woni jogotooɗo ceede maɓɓe, kadimaa emo voovi nokkugo ɗe. 7 Yeesu vi'i: — Ngooree debbo oon. O resii ɗam gam nyannde uveeki am. 8 Sooyɓe e ngondi e mooɗon dum, ammaa miin naa dum ngondumi e mooɗon. Mawɓe Yahuudu'en mbaɗii dabaree wargo Li'aajaru 9 Hawriinde Yahuudu'en ɗuuɗɓe nani Yeesu e toon Baytaaniya, sey ɓe njahi toon. Naa Yeesu tan waddi ɓe, ammaa gam ɓe ngi'a Li'aajaru pintinaaɗo oon. 10 Mawɓe aardiiɓe diina mbaɗii caawara wargo Li'aajaru boo, 11 gam Yahuudu'en ɗuuɗɓe ɗalii tokkugo ɓe, ɓe ngoonɗinii Yeesu gam daliila Li'aajaru.
Yeesu nattii Urusaliima
12 Jahango ma'ajum, jama'aare warnde gam juulɗe ɗeen nani Yeesu e wara Urusaliima. 13 Ɓe kooƴi licce dabiinooje, ɓe taɓɓoyii mo. Eɓe ngulla, eɓe mbi'a: — Hoosaana! Maaltoore laatanoo gareyɗo nder innde Jawmiraawo. Maaltoore laatanoo laamiiɗo Isiraa'iila! 14 Yeesu heɓi molel njaakiwa waɗɗii, noon no Deftere vi'i. Nde vi'i: 15 «Yimɓe si'ire Urusaliima, to' on kul! Ndaaree, raa laamiiɗo mooɗon ɗoon wara, emo waɗɗii molel njaakiwa.» 16 Ila arande almaajiri'en ma'ako keɓtaay ɗum. Ammaa ɓaawo teddineeki ma'ako (waato ummitineeki Yeesu), ɓe kiimtake ko Deftere vi'i dow ma'ako, noon boo ɓe taɓɓorii mo. 17 Jama'aare wondunoonde e ma'ako nyannde o fintini Li'aajaru, o vurtini ɗum nder yenaande, kamɓe boo ɓe ngeccii ko ɓe ngi'i. 18 Kanjum waɗi yimɓe ɗuuɗɓe njahi taɓɓoyaago Yeesu, gam ɓe nanii o waɗii ɗu'um alaama kaayniiɗum. 19 Ndeen Fariisa'en mbolidi hakkunde mu''en, ɓe mbi'i: — On ngi'i, ko mbaɗeten fuu nafaay, duuniyaaru fuu e tokki mo. 20 Nder juulɗe ɗeen e woodi woɓɓe Helenankoo'en warɓe Urusaliima gam sujjidango Allah. 21 Ɓe ngari to Filibus, neɗɗo si'ire Baytisayda nder lesdi Gaaliili, ɓe mbi'i mo: — Moodibbo, emin ngiɗi yi'igo Yeesu. 22 Filibus yahi vi'oyi ka Anndaraawus. Kamɓe ngaddi haala kaan to Yeesu. 23 Yeesu vi'i ɓe: — Wakkaci teddineeki Ɓii-Neɗɗo wari. 24 Emi vi'a on goonga: to gabbel gawri yanaay, natti nder lesdi waati, ngel daroto kangel tan. Ammaa to ngel waatii, ngel rimey gabbe ɗuuɗɗe. 25 Giɗɗo yonki muuɗum no dulley ki. Ammaa ganyɗo yonki muuɗum nder ndu'u duuniyaaru, no reeney ki, o heɓa yonki ɗum faa abadaa. 26 To e woodi giɗɗo jagganaago yam, sey o tokka yam. To ngonmi fuu, toon jaggantooɗo yam wonata. Baabiraawo boo no teddiney mo.
Yeesu volvii dow maayde muuɗum
27 — Jo'oni ɓernde am metti. Noye mbi'eymi? Mi vi'a: Baaba, hisnam e ɗu'um wakkaci naa? Mi vi'ataa noon, gam wakkaci ɗuum waddi yam. 28 Baaba am, teddin innde maaɗa. Ndeen voliinde ivoynde gada dow nanaa, nde vi'i: — Mi teddinii nde, mi ɓesdey boo teddingo nde. 29 Nde yimɓe darinooɓe toon nani voliinde ndeen, woɓɓe mbi'i ɗum riggaango. Woɓɓe boo mbi'i: — Malaa'ikaajo volidi e ma'ako! 30 Yeesu vi'i ɓe: — Wanaa gam am voliinde ndeen wari, ammaa gam mooɗon nde wari. 31 Jo'oni woni nde Allah sernanta ndu'u duuniyaaru. Jo'oni laamiiɗo duuniyaaru kalluɗo tuufete. 32 Ammaa miin, to mi ƴeftaama nder duuniyaaru, mi fooɗey yimɓe fuu wargo to am. 33 E bolle ɗeen o tindiniri iri maayde nde o maayata. 34 Yimɓe toontii mo mbi'i: — Min nanii nder Tawreeta, Almasiifu no tabbitoowo. Noye aan mbi'irataa Ɓii-Neɗɗo no ƴeftetee? Moye woni Ɓii-Neɗɗo oon? 35 Yeesu vi'i ɓe: — Jayngol e ɗoon wondi e mooɗon wakkaci seɗɗa tawo. Njahee nder jayngol ila engol wondi e mooɗon, gam to' niɓre hewto on. Gam jahoowo nder niɓre anndaa to yahata. 36 Ngoonɗinee jayngol ila engol wondi e mooɗon, gam laatooɗon ɓiɓɓe ma'agol. Nde Yeesu vi'i ka, o dilli o suuɗii ɓe.
Yahuudu'en ngoonɗinaay Yeesu
37 Koo nde Yeesu waɗi alaamaaji kaayniiɗi yeeso Yahuudu'en, e noon fuu ɓe ngoonɗinaay mo. 38 Noon ɗum hebbiniri bolle annabi Ecaaya biiɗo: Jawmiraawo, moye goonɗini bolle amin? Ɓeye Jawmiraawo vannginani baawɗe muuɗum? 39 Ɓe mbaawaay goonɗingo mo, kama ko annabi Ecaaya vi'inoo: 40 «Allah vumnii gite maɓɓe, o yo'orinii ɓerɗe maɓɓe, gam to' gite maɓɓe ngi', to' ɓerɗe maɓɓe pahamu, faa ɓe tuuba, o yamɗitina ɓe.» 41 Ecaaya vi'ii noon gam o yi'ii teddungal Yeesu, o yeccii habaru ma'ako. 42 E noon fuu, mawɓe Yahuudu'en ɗuuɗɓe ngoonɗinii Yeesu, ammaa ɓe mbannginaay ɗum, gam ɓe kulii to' Fariisa'en mburtin ɓe suudu-wa'ajordu Yahuudu'en. 43 Sabu ɓe ɓurii yiɗgo teddungal yimɓe dow e ngal Allah.
Yeesu woni jayngol duuniyaaru
44 Yeesu towni voliinde vi'i: — Goonɗinɗo yam, naa miin tan o goonɗini, ammaa faa e liloyɗo yam o goonɗini. 45 Giiɗo yam yi'ii liloyɗo yam. 46 Mi warii nder duuniyaaru gam laataago jayngol ma'aru, gam to' goonɗinɗo yam fuu jooɗo nder niɓre. 47 Nanɗo ekkitinol am, ammaa o goonɗinaay ngol, miin mi sernantaa mo. Gam mi waraay sernango duuniyaaru, ammaa mi warii gam hisnugo ndu. 48 Caliiɗo yam, mo jaɓaay ekkitinol am, e woodi cernaneyɗo mo. Voliinde nde mbi'imi on, kayre sernanta mo nyannde-darngal. 49 Ko mbolveymi ivaay e am, ammaa Baabiraawo liloyɗo yam, kam hokki yam bolle ɗe mbi'eymi on. 50 Emi anndi bolle ma'ako e kokka yonki ɗum faa abadaa. Walaa ko mbolvumi, sey ko Baabiraawo vi'i yam mi volva.
Yahayya 13
Yeesu lootii kosɗe almaajiri'en muuɗum
1 Ila e horii nyalaande wo'ore ko hokka juulɗe Kuultol ngara, Yeesu e anndi wakkaci warii nde o ɗalata duuniyaaru, o hoota to Baabiraawo. Emo yiɗi yimɓe ma'ako wonɓe nder duuniyaaru, jo'oni o holley ɓe manngu yiɗde ma'ako fuu. 2 Wakkaci nde ɓe kiirtotoo, Ceyɗaan aartii waɗi nyumooji nyaamgo amaana Yeesu nder ɓernde Yahuuda ɓii Simon Iskariyooti. 3 Yeesu e hoore muuɗum e anndi to Allah ivoyi, to Allah boo hootata. Emo anndi Allah waɗii koo ɗume fuu nder junngo ma'ako. 4 Gam ma'ajum o ummii to ɓe kiirtotoo, o ɓortii ngapaleewol ma'ako, o taadii gudel. 5 Ndeen o wayli ndiyam nder taasawo, o fuɗɗi lootgo kosɗe almaajiri'en ma'ako, emo molmira ɗe gudel ngel o taadii. 6 Nde o wari to Simon Biiturus, sey vi'i mo: — Jawmam, aan lootata kosɗe am naa? 7 Yeesu toontii mo vi'i: — Jo'oni a heɓtaay ko mbaɗeymi, ammaa yeeso a heɓtey. 8 Biiturus vi'i mo: — A lootataa kosɗe am abadaa! Yeesu vi'i mo: — Kul mi lootanaay ma kosɗe, a walaa geɗal fuu to am. 9 Simon Biiturus vi'i mo: — Jawmam! To ɗum noon, ta'a haaɗ e kosɗe tan, ammaa loot juuɗe e hoore fuu. 10 Yeesu vi'i mo: — Lootiiɗo yiɗaa looteego, sey lullaago tan, gam ɓanndu ma'ako fuu no laaɓndu. Onon on laaɓɓe, ammaa naa on fuu. 11 Emo anndi nyaameyɗo amaana ma'ako. Kanjum waɗi o vi'i: «Naa on fuu ngoni laaɓɓe.» 12 Nde Yeesu heyni lootgo kosɗe maɓɓe, o hooƴi ngapaleewol ma'ako, o jooɗii o vi'i ɓe: — On keɓtii ko mbaɗanmi on naa? 13 Eɗon noddira yam «Moodibbo» e «Jawmiraawo». Noon ɗum deydey, gam miin woni mo. 14 To miin jawmiraawo mooɗon e moodibbo mooɗon, mi lootanii on kosɗe, e haani onon boo lootindiron kosɗe mooɗon. 15 Ɗum misaalu mbaɗanmi on, gam onon maa mbaɗon noon no mbaɗanmi on. 16 Emi vi'a on goonga: maccuɗo ɓurataa jawmu wuro muuɗum, lilaaɗo boo ɓurataa liloyɗo ɗum. 17 Jo'oni on anndii ɗum, on barkiɗinaaɓe to on kuwii ɗum. 18 Naa on fuu mbolvanmi. Emi anndi ɓeen ɓe cuɓmi, ammaa e haani ko Deftere vi'i heeva: « Mo nyaamdeymi no ummanto yam.» 19 Emi vi'a on ka jo'oni, ila ɗum waraay, gam to ɗum warii ngoonɗinon miin woni mo ngonmi. 20 Emi vi'a on goonga: jaɓɓiiɗo lilaaɗo am, jaɓɓake yam, jaɓɓiiɗo yam boo jaɓɓake liloyɗo yam.
Yeesu vannginii Yahuuda nyaamata amaana muuɗum
21 Ɓaawo o volvii bolle ɗeen, ɓernde ma'ako mettii, o vi'i: — Emi vi'a on goonga: go'oto nder mooɗon no nyaamey amaana am. 22 Almaajiri'en ma'ako ndaarndaartiri. Ɓe anndaa dow moye o volvata. 23 Go'oto nder almaajiri'en, mo Yeesu ɓuri yiɗgo, e jooɗii takkol ma'ako. 24 Simon Biiturus ɓaaƴi mo, o ƴama Yeesu dow moye volvata bolle ɗeen. 25 Ndeen almaajiriijo oon lelii faro wabaare Yeesu, vi'i mo: — Jawmam, ɗum moye? 26 Yeesu toontii mo vi'i: — Mo kokkeymi lonngere nde cuuɓmi nder li'o, ɗum kanko. O suuvi nde, o hokki nde Yahuuda ɓii Simon Iskariyooti. 27 Ɓaawo Yahuuda jaɓii lonngere ndeen, Ceyɗaan natti nder ɓernde ma'ako. Yeesu vi'i mo: — Waɗ ko mbaɗataa jaawɗum! 28 Walaa koo moye nder jooɗiiɓe toon heɓti gam ɗume Yeesu vi'i mo noon. 29 Yahuuda woni jogiiɗo ceede maɓɓe. Gam ma'ajum woɓɓe tammii Yeesu vi'ii mo o soodoya ko ɓe ngiɗi gam juulɗe, koo boo o hokka sooyɓe goɗɗum. 30 Nde Yahuuda jaɓi lonngere ndeen, o vurtii. Ɗum jemma. Dooka kesa 31 Ɓaawo burtaaki Yahuuda, Yeesu vi'i: — Jo'oni Ɓii-Neɗɗo no teddinte, Allah boo no teddinte nder ma'ako. 32 To Allah teddinaama nder ma'ako, Allah no teddiney mo e hoore muuɗum, o teddiney mo jaawɗum. 33 Ɓikkon am, emi ɗoon wondi e mooɗon wakkaci seɗɗa tawo. On ndaarey yam, ammaa jo'oni emi vi'a on noon no mbi'inoomi Yahuudu'en: on mbaawataa yahago to njaheymi. 34 Jo'oni raa dooka kesa ka kokkeymi on: ngiɗngiɗtiree! Sey onon boo ngiɗngiɗtiron noon no ngiɗrumi on! 35 To on ngiɗngiɗtirii, yimɓe fuu no anndey onon ngoni almaajiri'en am.
Yeesu vi'ii Biiturus no yeddey anndugo ɗum
36 Simon Biiturus vi'i mo: — Jawmam, toye paaɗa? Yeesu toontii mo vi'i: — To pa'ami jo'oni, a waawataa tokkugo yam tawo. Ammaa yeeso ɗo'o a tokkey yam. 37 Biiturus vi'i mo: — Jawmam, gam ɗume mi waawataa tokkugo ma jo'oni? Mi hokkey koo ɗum yonki am gam maaɗa. 38 Yeesu vi'i mo: — A hokkey yonki maaɗa gam am naa? Too, emi vi'i maa goonga: hannde ko hokka njakaraari kurkita, a yeddey anndugo yam faa nde tati.
Yahayya 14
Yeesu woni laawol yahago to Allah
1 Yeesu vi'i almaajiri'en muuɗum: — To' ɓerɗe mooɗon mettu. Ngoonɗinee Allah, ngoonɗinee yam miin boo. 2 E woodi cuuɗi ɗuuɗɗi nder wuro Baaba am. To naa ɗum noon, daa mi yeccataakono on ɗum. Mi yahey gam mi siryanoo on yaayre toon. 3 Ndeen to mi siryanake on yaayre, mi vittoyey mi yahara on to am, gam to njooɗiimi, onon boo njooɗooɗon toon. 4 Eɗon anndi laawol yahago to pa'ami. 5 Tooma vi'i mo: — Jawmam, min anndaa to paaɗa, noye min anndirta laawol ngool? 6 Yeesu toontii mo vi'i: — Miin woni laawol, miin woni goonga, miin woni yonki. Walaa jaheyɗo to Baabiraawo e laawol feere, sey to ivii e am. 7 To eɗon anndunoo yam, daa on anndeyno Baaba am boo. Ila jo'oni on anndii mo, on ngi'ii mo. 8 Filibus vi'i mo: — Jawmam, hollu min Baabiraawo, ɗum heƴii min. 9 Yeesu vi'i mo: — Mi neeɓii emi wondi e mooɗon. Faa hannde Filibus a anndaa yam naa? Giiɗo yam yi'ii Baabiraawo. Noye mbi'irataa: «Hollu min Baabiraawo?» 10 A goonɗinaay emi nder Baabiraawo, Baabiraawo boo e nder am naa? Bolle ɗe mbi'eymi on, mi volvaay ɗe e hoore am. Ammaa Baabiraawo gonɗo nder am, kanko huwata kuuɗe ma'ako. 11 Ngoonɗinee yam to mi vi'ii on emi nder Baabiraawo, Baabiraawo boo e nder am. To on ngoonɗinaay bolle am, ngoonɗinee gam ɗe'e kuuɗe am. 12 Emi vi'a on goonga: goonɗinɗo yam no huwey kuuɗe ɗe kuumi, faa o huwa kuuɗe ɓurɗe ɗe kuumi, gam mi hootey to Baaba am. 13 Mi hokkey on koo ɗume ko toriiɗon Allah nder innde am. Mi waɗey ɗum, gam teddungal Baabiraawo yi'ee nder Ɓiɗɗo. 14 Koo ɗume ko toriiɗon yam nder innde am, mi waɗaney on ɗum.
Yeesu waɗii alkawal lildoygo Ruhu Ceniiɗo
15 — Kul on ngiɗi yam, on tokkey bolle am. 16 -17 Mi toroto Baabiraawo hokka on goɗɗo Balloowo on, kanko woni Ruhu goonga, gam o wonda e mooɗon faa abadaa. Duuniyaaru waawataa jaɓgo mo, gam ndu yi'ataa mo, ndu anndaa mo boo. Ammaa onon, eɗon anndi mo, gam emo wondi e mooɗon, o jooɗoto nder mooɗon. 18 Mi ɗalataa on kama maraaya'en, mi vittoyey to mooɗon. 19 To yaawtake seɗɗa, duuniyaaru fuɗɗitataa yi'igo yam. Ammaa onon on ngi'ey yam. Gam miin emi foofa, onon boo on poofey. 20 Nyanndeere ndeen on annditey emi nder Baaba am, eɗon nder am, emi nder mooɗon. 21 Annduɗo dookaaji am, ɗowtanii ɗi, kanko woni giɗɗo yam. Giɗɗo yam boo, Baaba am no yiɗey mo. Miin boo mi yiɗey mo, mi vannginaney mo hoore am. 22 Yahuuda, wanaa Yahuuda Iskariyooti, ƴami mo: — Jawmam, ko jeyi mbannginantaa min hoore maaɗa, ammaa a vannginantaa duuniyaaru hoore maaɗa? 23 Yeesu toontii mo vi'i: — Giɗɗo yam no tokkey voliinde am, Baaba am boo no yiɗey mo. Miin e Baabiraawo min ngarey min njooɗodoo e ma'ako. 24 Mo yiɗaa yam, tokkataa bolle am. Bolle ɗe nanoton boo, wanaa ɗe am, ɗum bolle Baabiraawo liloyɗo yam. 25 Bolle ɗe mbolvanmi on, emi volvana on ɗe ila en ngondi tawo. 26 Ruhu Ceniiɗo Balloowo oon, mo Baabiraawo lildoyta on nder innde am, kanko o anndiney on koo ɗume. O hiimtiney on ko ekkitinmi on fuu. 27 Emi ɗalana on jam, jam am kokkeymi on. Miin mi hokkirtaa on noon no duuniyaaru hokkirta. To' ɓerɗe mooɗon mettu, to' on kultor. 28 On nanii ko mbi'imi on, mi yahey, ɓaawo ma'ajum mi vittoyey to mooɗon. To eɗon ngiɗi yam, on naney belɗum yahadu am to Baabiraawo, gam Baabiraawo oon ɓurii yam. 29 Mi yeccake on ɗum jo'oni ila ɗum waraay, gam to ɗum warii, ngoonɗinon yam. 30 Mi ɓesdataa volididgo e mooɗon korey, gam laamiiɗo ndu'u duuniyaaru kalluɗo e wara. O walaa baawɗe fuu dow am. 31 Emi huwa ko Baabiraawo vi'i yam, gam duuniyaaru anndita emi yiɗi mo. Ummee ndillen ɗo'o.
Yahayya 15
Yeesu woni innaboohi goongahi
1 — Miin woni innaboohi goongahi, Baaba am woni mo''inoowo ki. 2 Lisal gonngal e am dimaral fuu, o fe''ey ngal, lisal dimoowal boo, o vo''iney ngal, gam ngal ɓesda rimgo. 3 Jo'oni onon on vo'inaaɓe laaɓɓe, gam haala ka mbolvanmi on. 4 Njooɗee nder am, miin boo mi jooɗoo nder mooɗon. Noon no lisal waawrataa rimgo feere muuɗum, to ngal jooɗaaki nder inniraahi, noon onon boo, on mbaawataa rimgo to on njooɗaaki nder am. 5 Miin woni innaboohi, onon ngoni licce. Jooɗiiɗo nder am, miin boo emi jooɗii nder muuɗum, kanko rimata ɓikkon ɗuuɗkon. Gam on mbaawataa waɗgo koo ɗume to naa hawtaade e am. 6 To goɗɗo jooɗaaki nder am, no ittete feree, noon no ɗum ferdata lisal pe''aangal yo'ori. Iri ɗen ɗoon licce jo'oruɗe no kawritete peree nder yiite, ɗe ngula. 7 To eɗon njooɗii nder am, haala am e jooɗii nder mooɗon, ko ngiɗɗon fuu, toree Allah, on keɓey. 8 Ko teddinta Baaba am woni ndimon ɓikkon ɗuuɗkon. Kanjum hollata on laatii almaajiri'en am goonga'en. 9 Noon no Baaba am yiɗiri yam, noon miin boo ngiɗrumi on. Njooɗee nder yiɗde am. 10 To on ɗowtanake dookaaji am, on njooɗoto nder yiɗde am, noon no miin boo ɗowtoraniimi dookaaji Baaba am, emi jooɗii nder yiɗde ma'ako. 11 Mi yeccake on ɗum gam velvelo am laatoo nder mooɗon, velvelo mooɗon boo heeva. 12 Raa dooka am: ngiɗngiɗtiree, noon no ngiɗrumi on. 13 Yiɗde fuu ɓuraay goɗɗo hokka yonki muuɗum gam higooɓe muuɗum. 14 Onon ngoni higooɓe am, to on kuwii ko mbi'imi on. 15 Mi ɓesdataa noddirgo on maccuɓe, gam maccuɗo anndaa ko jawmu wuro muuɗum huwata. Ammaa mi noddirey on higooɓe, gam ko nanmi to Baaba am fuu, mi anndinii on ɗum. 16 Naa onon cuɓi yam, ammaa miin suɓi on. Mi hokkii on kuugal njahon ndimoyon ɓikkon, ɓikkon mooɗon laatoo tabbitkon. Ndeen Baaba am no hokkey on koo ɗume ko toriiɗon nder innde am. 17 Ngiɗngiɗtiree! Kanjum woni dooka ka kokkumi on.
Yimɓe duuniyaaru nganyii Yeesu e almaajiri'en muuɗum
18 — To duuniyaaru wanyii on, anndee, miin ndu aarti wanygo. 19 To on laatino ɓe duuniyaaru, daa ndu yiɗeyno on, gam on laatii ɓe ma'aru. Ammaa mi suɓii on, mi vurtinii on nder yimɓe duuniyaaru, on laataaki ɓe ma'aru, kanjum waɗi ndu wanyi on. 20 Kiimtee ko mbi'inoomi on: maccuɗo ɓurataa jawmu wuro muuɗum manngu. To ɓe torrii yam, ɓe torrey on onon boo. To ɓe tokkii voliinde am, ɓe tokkey nde mooɗon boo. 21 Ammaa ɓe mbaɗaney on ɗum, ɗum fuu gam innde am, gam ɓe anndaa liloyɗo yam. 22 To mi waraayno mbolvanmi ɓe, daa ɓe ngalaano hakke. Ammaa jo'oni nde ngarmi mbolvanmi ɓe, ɓe ngalaa hujja fuu gam hakkeeji maɓɓe. 23 Ganyɗo yam wanyii Baaba am boo. 24 To mi huwaayno kuuɗe ɗe goɗɗo meeɗaay huugo nder maɓɓe, daa ɓe ngalaano hakke. Ammaa jo'oni ɓe ngi'ii kuuɗe ɗeen, e noon fuu ɓe nganyii yam, miin e Baaba am. 25 Ɓe kuurii noon gam ko vinndaa nder Tawreeta maɓɓe heeva: « Ɓe nganyii yam e mehere.» 26 Balloowo oon mo lildoyeymi on, ivoyeyɗo to Baaba am, waato Ruhu goonga, kanko to o warii o saaydanto yam. 27 Onon boo on caaydanto yam, gam eɗon ngondi e am ila arande.
Yahayya 16
1 — Mi yeccake on ɗum, gam to' on njoof goonɗinki mooɗon. 2 Ɓe mburtiney on suudu-wa'ajordu. Wakkaci no warey nde barɗo on tammotoo huwanii Allah. 3 Ɓe mbaɗey ɗum gam ɓe anndaa Baaba am, ɓe anndaa yam miin boo. 4 Mi yeccake on ɗum, gam to wakkaci ɗuum warii, kiimtooɗon mi yeccakeno on ɗum.
Kuuɗe Ruhu Ceniiɗo
— Mi yeccaakino on ɗum ila aran, gam emi wondi e mooɗon. 5 Jo'oni mi so''oto to liloyɗo yam, ammaa walaa koo moye mooɗon ƴamata yam toye pa'ami. 6 Jo'oni ɓerɗe mooɗon mettii korey gam haala ka mbi'imi on. 7 Ammaa emi vi'a on goonga: yahadu am no ɓuraney on nafuuda. Gam to mi yahaay, Balloowo on oon warataa. Ammaa to mi yahii, mi liloyey mo to mooɗon. 8 To Balloowo warii, o fahaminey yimɓe duuniyaaru habaru hakke e aadilaaku e ceri'a. 9 O fahaminey ɓe dow hakke maɓɓe, gam ɓe ngoonɗinaay yam. 10 O fahaminey ɓe boofi maɓɓe dow aadilaaku, gam mi so''oto to Baaba am, on puɗɗitataa yi'igo yam. 11 O fahaminey ɓe dow ceri'a, gam laamiiɗo ndu'u duuniyaaru kalluɗo sernanaama. 12 Emi woodi haala ɗuuɗka ka ngiɗmi vi'igo on, ammaa on ngalaa semmbee jogaago ka tawo. 13 Ammaa to Ruhu goonga warii, o tokkiney on nder goonga fuu. Gam ko o volvanta on ivaay e hoore ma'ako, ammaa o volvaney on ko o nani fuu, o anndiney on ko warata yeeso boo. 14 Kanko o teddiney yam, gam o hooƴey ko o heɓi to am, o anndina on ɗum. 15 Ko Baaba am woodi fuu, miin jeyi ɗum. Kanjum waɗi mbi'imi o anndiney on ko o heɓi to am.
Mettam ɓeram no wartey velvelo
16 — Yeeso seɗɗa, on ngi'ataa yam, yeeso seɗɗa kadimaa, on ngi'ey yam. 17 Woɓɓe nder almaajiri'en ma'ako ƴamƴamtiri, ɓe mbi'i: — Ɗume woni ma'ana bolle ma'ako nde o vi'i: «Yeeso seɗɗa on ngi'ataa yam, yeeso seɗɗa kadimaa, on ngi'ey yam?» Kadimaa o vi'i: «gam mi yahey to Baabiraawo.» 18 Ndeen ɓe ɓesdi vi'igo: — Ɗume o yiɗi vi'igo «yeeso seɗɗa»? En pahamaay ko o vi'i. 19 Nde Yeesu annditi eɓe ngiɗi ƴamgo ɗum, o vi'i ɓe: — Eɗon ngilloo fahamugo hakkunde mooɗon ma'ana bolle am: «Yeeso seɗɗa on ngi'ataa yam, yeeso seɗɗa kadimaa, on ngi'ey yam.» 20 Emi vi'a on goonga: onon on mboyey bojji naawɗi, ɓerɗe mooɗon no ɓalwey, duuniyaaru boo no naney belɗum. Ɓerɗe mooɗon no mettey, ammaa mettam ɓeram mooɗon no laatoto velvelo. 21 To debbo gaamɗo ɓadake danygo, ɓernde ma'ako no mettey, gam wakkaci danygol ma'ako warii. Ammaa to o danyii ɓinngel ngeel, o yeggitaney torraa danygol ma'ako, emo nana belɗum gam ɓinngel keccel rimaama nder duuniyaaru. 22 Noon onon boo, on naney mettam ɓeram jo'oni, ammaa mi ɓesdey yi'igo on, nanon belɗum ɗum walaa baawɗo te'itugo on ɗum. 23 Nyanndeere ndeen, on puɗɗitataa ƴamgo yam koo ɗume. Emi vi'a on goonga: koo ɗume ko toriiɗon Baaba am nder innde am, o hokkey on ɗum. 24 Faa jo'oni walaa ko toriiɗon nder innde am tawo. Toree on keɓey, gam velvelo mooɗon heeva.
Yeesu woni jaaliiɗo duuniyaaru
25 — Bolle ɗe mbi'imi on jo'oni, mi vi'ii on ɗe nder balndi. Wakkaci no warey nde mi volvantaa on nder balndi. Ndeen boo mi volvaney on laaɓɗum dow Baaba am. 26 Nyanndeere ndeen on toroto Allah nder innde am. Mi vi'aay mi toroto Baabiraawo gam mooɗon, 27 gam Baabiraawo e hoore muuɗum e yiɗi on. O yiɗii on gam on ngiɗii yam, on ngoonɗinii to ma'ako ivoymi. 28 To Baabiraawo ivoymi ngarmi nder duuniyaaru. Jo'oni mi ɗaley duuniyaaru, mi hoota to Baabiraawo. 29 Almaajiri'en ma'ako mbi'i mo: — Jo'oni boo, a yeccake min laaɓɗum, walaa ko mbolvuɗaa e balndol. 30 Jo'oni emin anndi walaa koo ɗume ko a anndaa, ko hokka goɗɗo ƴame, a anndi ko o yiɗi ƴamgo. Kanjum waɗi min ngoonɗini a ivoyii to Allah. 31 Yeesu vi'i ɓe: — Jo'oni on ngoonɗinii naa? 32 Wakkaci e wara, faa maa ɗum warii, nde on fuu cankitotooɗon. Koo moye fuu hoota wuro muuɗum, ɗalon yam miin tan. Ammaa naa ɗum miin tan, gam Baaba am e wondi e am. 33 Mi vi'ii on ɗum, ɗum fuu, gam keɓon jam nder am. On torroto nder ndu'u duuniyaaru, ammaa cemmbiɗinee ɓerɗe mooɗon, gam miin mi jaalake duuniyaaru.
Yahayya 17
Do'aare Yeesu gam tokkuɓe ɗum
1 Ɓaawo Yeesu volvii bolle ɗeen fuu, o hooynii dow, o vi'i: — Yaa Baaba am, wakkaci waɗi, teddin Ɓiya, gam Ɓiya boo teddin ma. 2 A hokkii mo baawɗe dow yimɓe fuu, gam o hokka ɓeen ɓe kokkuɗaa mo fuu yonki ɗum faa abadaa. 3 Yonki ɗum faa abadaa woni ɓe anndu maa, aan Allah go'oto goongaajo, ɓe annda Yeesu Almasiifu mo liloyɗaa. 4 Mi teddinii ma nder duuniyaaru, mi heynii kuugal ngal kokkuɗaa yam mi huwa. 5 Jo'oni boo Baaba am, teddinam yeeso maaɗa e teddungal ngal ngoonnoomi to maaɗa ila duuniyaaru tagaaka. 6 Mi vannginii innde maaɗa yeeso yimɓe ɓe cuɓanɗaa yam gada nder duuniyaaru. Ndeen maa aan jeyi ɓe, a hokkii yam ɓe, ɓe ɗowtanake voliinde maaɗa. 7 Jo'oni ɓe anndii ko kokkuɗaa yam fuu, to maaɗa ɗum ivoyi. 8 Gam bolle ɗe mbiiɗaa yam, mi vi'ii ɓe ɗe, ɓe njaɓii ɗe. Ɓe tabbitinii to maaɗa ivoymi, ɓe ngoonɗinii aan liloyi yam. 9 Emi toro maa gam maɓɓe. Mi torataako gam duuniyaaru, ammaa emi toroo gam ɓeen ɓe kokkuɗaa yam, gam aan jeyi ɓe. 10 Ɓe njeymi fuu, aan jeyi ɓe, ɓe njeyɗaa fuu, miin jeyi ɓe. Mi teddinaama nder maɓɓe. 11 Mi neeɓataa ɗo'o nder duuniyaaru, ammaa kamɓe eɓe nder ma'aru. Emi ɗoon wara to maaɗa. Yaa Baabiraawo Ceniiɗo, reen ɓeen ɓe kokkuɗaa yam e innde maaɗa, gam ɓe laatoo go'o noon no laatoriiɗen go'o. 12 Nde ngondumi e maɓɓe nder duuniyaaru, mi reenrii ɓe e innde nde kokkuɗaa yam. Walaa koo go'oto nder maɓɓe halki, sey ɓii halkere, gam ko vinndaa nder Deftere heeva. 13 Jo'oni emi wara to maaɗa. Emi volva ɗe'e bolle ila emi darii nder duuniyaaru tawo, gam velvelo am heeva nder maɓɓe. 14 Mi yottinii ɓe voliinde maaɗa. Duuniyaaru wanyii ɓe, gam ɓe laataaki ɓe ma'aru, noon no miin boo mi laatoraaki mo ma'aru. 15 Mi toraaki ittaa ɓe nder ndu'u duuniyaaru, ammaa emi toro maa, ndeenaa ɓe gada e Kalluɗo. 16 Ɓe laataaki ɓe ndu'u duuniyaaru, noon no miin boo mi laatoraaki mo ma'aru. 17 Voliinde maaɗa woni goonga, senru ɓe e goonga kaan. 18 Mi lilii ɓe nder duuniyaaru, noon no lilroyɗaa yam nder ma'aru. 19 Emi hokka yonki am gam maɓɓe, gam kamɓe ɓe laatoo senraaɓe goonga. 20 Wanaa gam maɓɓe tan torotomaami. Emi toroo boo gam ɓeen goonɗineyɓe yam gada e bolle maɓɓe, 21 gam ɓe fuu ɓe laatoo go'o, noon no aan Baaba am laatoriɗaa nder am, miin boo emi nder maaɗa. Woor kamɓe boo ɓe laatoo nder meeɗen, gam duuniyaaru ngoonɗina aan liloyi yam. 22 Miin mi hokkii ɓe teddungal ngal kokkuɗaa yam, gam ɓe laatoo go'o, noon no laatoriiɗen go'o. 23 Miin emi nder maɓɓe, aan boo a nder am, gam ɓe laatoo go'o, faa duuniyaaru annda aan liloyi yam, ndu annda boo a yiɗi ɓe, noon no ngiɗruɗaa yam. 24 Baaba am, emi yiɗi ɓeen ɓe kokkuɗaa yam ngonda e am toon to ngonmi, faa ɓe ngi'a teddungal ngal kokkuɗaa yam, gam a yiɗi yam ila duuniyaaru tagaaka. 25 Baabiraawo goongaajo, ndu'u duuniyaaru anndaa maa, ammaa miin emi anndu maa, ɓe'e goonɗinɓe yam boo e anndi aan liloyi yam. 26 Mi anndinii ɓe innde maaɗa, mi ɓesdey kadimaa anndingo ɓe nde, gam yiɗde nde ngiɗɗaa yam wona nder maɓɓe, miin boo mi wona nder maɓɓe.
Yahayya 18
Nanngeeki Yeesu
1 Nde Yeesu heyni waɗgo do'aare, o yahadi e almaajiri'en ma'ako ɓaawo maayel Kidiron. Ɓe natti nder ngesaa leɗɗe ɗuuɗɗe. 2 Yahuuda nyaameyɗo amaana ma'ako e anndi yaayre ndeen, gam nde ɗuuɗɗum Yeesu e almaajiri'en muuɗum e mboovi hawritgo toon. 3 Yahuuda aardii soojeeji e reenooɓe ivoyɓe to mawɓe aardiiɓe diina e Fariisa'en. Ɓe njahi toon, eɓe njogii docce yiite e fitilaaji e kaɓruɗumji. 4 Nde laatii Yeesu e anndi ko heɓata ɗum fuu, o taɓɓii ɓe, o vi'i: — Moye ndaaroton? 5 Ɓe toontii mo: — Yeesu mo Najaratu. O vi'i ɓe: — Miin woni mo. Yahuuda nyaameyɗo amaana ma'ako boo e darii nder maɓɓe. 6 Nde Yeesu vi'i: «Miin woni mo», ndeen ɓe njaaɓtiri gaɗa-gaɗa faa ɓe ndo''ii e lesdi. 7 Yeesu ɓesdi ƴamgo ɓe: — Moye ndaaroton? Ɓe mbi'i: — Yeesu mo Najaratu. 8 Yeesu vi'i ɓe: — Mi vi'ii on, miin woni mo. Kul miin ndaaroton, ngooree ɓe'e ndilla. 9 Ɗum wa'arii noon gam ko Yeesu vi'inoo heeva. O vi'iino: «Walaa koo moye mo kokkuɗaa yam halki.» 10 Simon Biiturus e jogii kaafahi, o saafti ki, o fe''i nofru maccuɗo aardiiɗo diina mawɗo ndu nyaamo, faa ndu yani. Pe''aaɗo oon Malkus o vi'etee. 11 Ndeen Yeesu vi'i Biiturus: — Wa'atu kaafahi maaɗa nder hoolgo muuɗum. A tammii mi yarataa torraa ka Baaba am hokki yam naa? 12 Ndeen soojeeji e mawɗo mu''en e huwanooɓe mawɓe Yahuudu'en nanngi Yeesu, kaɓɓi mo. 13 Arande tawo ɓe njahari mo to Anas. Anas ɗum esoo Kayafas laatiiɗo aardiiɗo diina mawɗo nder hitaande ndeen. 14 Kayafas kam woni kokkunooɗo Yahuudu'en caawara, o vi'i ɗum ɓurii vooɗgo neɗɗo go'oto maayana yimɓe fuu.
Biiturus vi'ii anndaa Yeesu
15 Simon Biiturus e goɗɗo almaajiriijo Yeesu feere tokki mo. Almaajiriijo oon o anndindirɗo e aardiiɗo diina mawɗo. Kanjum waɗi o heɓi nattididgo e Yeesu wuro mawɗo oon. 16 Biiturus boo e darii yaasi faro dammugal. Almaajiriijo anndindirɗo e aardiiɗo diina mawɗo vurtii vi'i debbo deenoowo dammugal nattina Biiturus. 17 Debbo deenɗo dammugal oon ƴami Biiturus: — Aan maa a go'oto nder almaajiri'en on ɗaa'e neɗɗo naa? Biiturus toontii mo vi'i: — A'aa! 18 Huwooɓe e reenooɓe kuɓɓiino yiite e aytinoo gam peewol ɗum woodi. Biiturus boo wari nder maɓɓe e aytinoo.
Aardiiɗo diina mawɗo ƴamii Yeesu
19 Ndeen aardiiɗo diina mawɗo oon ƴami Yeesu dow e almaajiri'en muuɗum e ekkitinol muuɗum. 20 Yeesu toontii mo vi'i: — Mi volvii e njaayri yeeso koo moye. Wakkaci fuu emi ekkitina nder cuuɗi-ga'ajorɗi Yahuudu'en, e nder Wuro Allah Seniingo, toon to Yahuudu'en fuu kawritata. Walaa koo ɗume ko mbi'imi nder suuɗeefi. 21 Gam ɗume ƴamataa yam? Ƴam ɓeen nanɓe yam, eɓe anndi ko ekkitinmi ɓe. 22 Nde o vi'i noon, go'oto nder reenooɓe maarii mo vi'i: — Noon toontortoɗaa aardiiɗo diina mawɗo? 23 Yeesu toontii mo vi'i: — Kul mi vi'ii ko vooɗaa, hollam ɗum. To goonga mbi'imi, gam ɗume maariɗaa yam? 24 Ndeen Anas lildi mo to Kayafas aardiiɗo diina mawɗo, o kaɓɓaaɗo.
Biiturus ɓesdii vi'igo anndaa Yeesu
25 Simon Biiturus e toon aytinoo. Sey ɓe mbi'i mo: — Aan a go'oto nder almaajiri'en ma'ako naa? O yeddi o vi'i: — A'aa! 26 Go'oto nder huwooɓe aardiiɗo diina mawɗo, banndu neɗɗo mo Biiturus taƴi nofru muuɗum vi'i: — Mi yi'idaayno ma e ma'ako toon nder ngesaa leɗɗe naa? 27 Biiturus kadimaa yeddi. Nder wakkaci ɗuum, njakaraari kurkiti.
Yeesu yaharaama to Bilaatus
28 Jonto ma'ajum fajiri, ɓe kooƴi Yeesu to Kayafas, ɓe njahari mo laamorde gomnaajo Roomankeejo. Ammaa yaharuɓe mo ɓeen nattaay wuro ngoon, gam dow e diina maɓɓe, kul ɓe nattuno ngo, ɓe nyiddinii ko'e maɓɓe, ɓe mbaawataa nyaamgo nyaamdu juulɗe Kuultol. 29 Bilaatus laamiiɗo oon, vurtii yahi to maɓɓe, vi'i ɓe: — Ɗume ngullortooɗon o'o neɗɗo? 30 Ɓe toontii mo ɓe mbi'i: — Kul o waɗaayno ko halli, daa min ngaddataano mo to maaɗa. 31 Ndeen Bilaatus vi'i ɓe: — Njaharee mo, cernanee mo deydey e ceri'a mooɗon. Yahuudu'en ɓeen mbi'i mo: — Min ngalaa baawɗe wargo koo moye. 32 Noon bolle ɗe Yeesu volvi dow no maayrata ngoonɗiri. 33 Bilaatus so''ii nder wuro muuɗum, noddi Yeesu vi'i mo: — Aan woni laamiiɗo Yahuudu'en naa? 34 Yeesu toontii mo vi'i: — Aan e hoore maaɗa vi'i ka, na e woɓɓe nanɗaa ka? 35 Bilaatus vi'i mo: — Miin naa mi Yahuuduujo! Ɗume mbaɗɗaa ko yimɓe maaɗa e mawɓe aardiiɓe diina ngaddir maa to am? 36 Yeesu vi'i mo: — Laamu am naa ngu ndu'u duuniyaaru. Kul ɗum ngu duuniyaaru, daa huwooɓe am no kaɓeyno gam to' mi nattu nder juuɗe Yahuudu'en. Ammaa jo'oni laamu am naa ngu ndu'u duuniyaaru. 37 Ndeen Bilaatus vi'i mo: — Kul ɗum noon, a laamiiɗo naa? Yeesu toontii mo vi'i: — Noon no mbiiɗaa, miin mi laamiiɗo. Kanjum waɗi ndanyaami ngarmi nder duuniyaaru, gam mi saaydina goonga. Giɗɗo goonga no yewanto voliinde am. 38 Bilaatus vi'i mo: — Ɗume woni goonga? Nde o vi'i noon, o ɓesdi vurtaago, o yahi to Yahuudu'en, o vi'i ɓe: — Mi heɓaay feloore koo wo'ore to ma'ako. 39 Ammaa dow e finaatawaaji mooɗon, koo ɗeye juulɗe Kuultol emi yoofana on kaɓɓaaɗo go'oto. On ngiɗi mi yoofana on laamiiɗo Yahuudu'en naa? 40 Ɓe fuu ɓe ngulli, ɓe mbi'i: — Wanaa kanko min ngiɗi njoofanaa min. Yoofan min Barabas. Barabas boo no pasoowo.
Yahayya 19
1 Sey Bilaatus vi'i ɓe kooƴa Yeesu, ɓe piya mo. 2 Soojeeji mba'ali looci gi'e, ɓe ngiifi mo ɗi, ɓe ɓorni mo toggoore vo'ojiteynde. 3 Ɓe ɓaditii mo, eɓe mbi'a: — Allah sabbinane laamiiɗo Yahuudu'en! Eɓe menngoo mo. 4 Bilaatus ɓesdi vurtaago vi'i Yahuudu'en ɓeen: — Mi vurtinoyey mo, gam anndon mi heɓaay feloore koo wo'ore e ma'ako. 5 Noon Yeesu vurtiniraa e yiifii giifol gi'e, e ɓornii ngapaleewol bo'ojungol. Bilaatus vi'i ɓe: — Raa neɗɗo oon! 6 Nde mawɓe aardiiɓe diina e reenooɓe ngi'i mo, ɓe ngulli, ɓe mbi'i: — Ɓil mo dow gaafagal! Ɓil mo dow gaafagal! Bilaatus vi'i ɓe: — Nanngee mo onon, ɓilon mo, gam miin mi heɓaay feloore e ma'ako. 7 Yahuudu'en toontii mo mbi'i: — Dow e ceri'a amin e haani o waree, gam o laatinii hoore ma'ako Ɓiɗɗo Allah. 8 Nde Bilaatus nani bolle ɗeen, o ɓesdi hulgo. 9 O natti wuro ngoon kadimaa, o vi'i Yeesu: — Aan toye ivoyɗaa? Yeesu toontaaki mo koo ɗume. 10 Ndeen Bilaatus vi'i mo: — A volvantaa yam naa? A anndaa emi woodi baawɗe yoofgo ma, emi woodi baawɗe ɓilgo ma naa? 11 Yeesu vi'i mo: — Kul Allah hokkaay ma baawɗe, a waawataa waɗango yam koo ɗume. Gam ma'ajum kokkuɗo yam e junngo maaɗa, oon ɓurii ma hakke. 12 Gada wakkaci ma'ajum Bilaatus raari yoofgo mo, ammaa Yahuudu'en ngulli mbi'i: — Kul a yoofii mo, naa a higoo Kaysar. Neɗɗo fuu laatinɗo hoore muuɗum laamiiɗo, o ganyo laamiiɗo Rooma. 13 Nde Bilaatus nani bolle ɗeen, o vurtini Yeesu, o jooɗii dow jooɗorgal ceri'a, yaayre vi'eteende Gabbata nder ibraaninkoore, waato kaaƴe takkindiraaɗe. 14 Nyanndeere ndeen ɗum nyannde siryaago juulɗe Kuultol, caka nyalawma. Bilaatus vi'i Yahuudu'en: — Raa laamiiɗo mooɗon! 15 Ɓe ngulli: — Yaharu mo! Yaharu mo! Ɓil mo dow gaafagal! Bilaatus vi'i ɓe: — Mi ɓila laamiiɗo mooɗon naa? Mawɓe aardiiɓe diina mbi'i: — Min ngalaa laamiiɗo to naa laamiiɗo Rooma. 16 Ndeen o hokki ɓe Yeesu, gam ɓe ɓiloya mo.
Ɓileeki Yeesu dow gaafagal
Ɓe kooƴi Yeesu, ɓe njahari mo. 17 Yeesu vurtoyii si'ire e vakkii gaafruki muuɗum, faa o yottii yaayre vi'eteende Golgota nder ibraaninkoore, waato Gumbal Hoore. 18 Toon ɓe ɓildi mo e woɓɓe ɗiɗo: go'oto e nyaamo, go'oto e nano, Yeesu e hakkunde. 19 Bilaatus vi'i ɓe mbinnda dow alluwaawal, ɓe takka ngal dow hoore gaafagal to Yeesu ɓilaa. Raa ko vinndaa dow ma'agal: «Yeesu mo Najaratu, laamiiɗo Yahuudu'en.» 20 Yahuudu'en ɗuuɗɓe njanngi binndol ngool, gam toon to Yeesu ɓilaa woɗɗidaa e si'ire. Binndol ngool vinndaama nder ibraaninkoore e helenankoore e roomankoore. 21 Sey mawɓe aardiiɓe diina mbi'i Bilaatus: — Ta'a vinndu: «Laamiiɗo Yahuudu'en», ammaa vinndu: «O vi'ii kanko woni laamiiɗo Yahuudu'en.» 22 Bilaatus toontii ɓe vi'i: — Ko mbinndumi vinndake. 23 Nde soojeeji keyni ɓilgo Yeesu, ɓe cenndi kolte ma'ako nde nayi. Koo moye hooƴi geɗal muuɗum. Kadimaa ɓe kooƴi heennaare ma'ako. Ɗum heennaare sanyaande nde walaa nyo'otol koo go'otol. 24 Soojeeji mbi'i: — To' en cees toggoore ndeen. Mbaɗemma cuɓol, ngi'en moye heɓata nde. Ɓe mbaɗii noon, gam ko Deftere vi'i heeva: «Ɓe cenndii kolte am hakkunde maɓɓe, ɓe mbaɗii cuɓol dow toggoore am.» Noon soojeeji mbaɗi. 25 Inna Yeesu e takkol gaafagal ngal Yeesu ɓilaa e muuɗum. Emo darodii e dimdaaɗo ma'ako debbo, e Maryaama koree Kilopas e Maryaama mo Magadaaliya. 26 Yeesu yi'i inna muuɗum e almaajiriijo muuɗum giɗaaɗo e ndarodii. O vi'i inna ma'ako: — Inna, raa ɓiya ɗoon! 27 Ndeen o vi'i almaajiriijo oon: — Raa inna maaɗa. Ila wakkaci ɗuum almaajiriijo oon yahari Maryaama wuro muuɗum.
Maayde Yeesu
28 Ɓaawo ma'ajum, Yeesu e anndi ku'uje fuu timmi. Gam ko Deftere vi'i heeva, o vi'i: — Mi ɗomɗi. 29 E woodi tuuluure heeɓnde innaboojam lammuɗam toon. Ɓe cuuvi sooso nder innaboojam ɗaam, ɓe kaɓɓi ko e loosol, ɓe takki ko e honnduko ma'ako. 30 Nde Yeesu vooɓi innaboojam ɗaam, o vi'i: — Ɗum heƴi! O tuurnii hoore ma'ako, o hokkiti yonki ma'ako. 31 Nyannaan ɗum nyannde siryaago juulɗe. Yahuudu'en ngiɗaa ɓalli ɓilaaɓe ngooree dow leɗɗe gaafaaɗe nyannde-fooftiinde, gam nyannde ndeen no mawnde yeeso maɓɓe. Gam ma'ajum ɓe torii Bilaatus woora kosɗe ɓilaaɓe njevee, ɓe kooƴee. 32 Sey soojeeji ngari njevi kosɗe worɓe ɗiɗo ɓildaaɓe e Yeesu. 33 Ammaa nde ɓe ngari to Yeesu, ɓe tawi o maayii. Gam ma'ajum, ɓe njevaay kosɗe ma'ako. 34 Ammaa go'oto nder soojeeji yuwri Yeesu labbo e fulkuru. Ƴiiƴam e ndiyam mbaɗi ga rufgo. 35 Miin binnduɗo nde'e deftere yi'i ɗum, saaydii ɗum. Caaydaaku am boo no goonga. Miin biiɗo ɗum, emi anndi goonga caaydinmi, gam onon boo ngoonɗinon. 36 Ɗum laatake noon, gam ko vinndaa nder Deftere heeva: «Walaa koo go'otal nder ƴi'e ma'ako yevetee.» 37 Nde vi'ii boo: «Ɓe ndaarey mo ɓe njuwi.»
Uveeki Yeesu
38 Ɓaawo ma'ajum, Yusufu mo si'ire Aramaatiya torii Bilaatus, gam o hooƴa ɓanndu Yeesu. Bilaatus jaɓi o hooƴa ɓanndu nduun. Yusufu no goonɗinɗo Yeesu nder suuɗeefi, gam emo hula Yahuudu'en. 39 Nikodiimu jahanooɗo to Yeesu jemma boo yahadi e ma'ako. O waddi alawordi mbi'eteendi miir e alo, o jillindiri ɗum. Teddirka ma'ajum waɗii faro kilooji talaatiin (30 ). 40 Sey ɓe kooƴi ɓanndu Yeesu ɓe molmani ndu alawordi ɗiin, ɓe taari mo nder wudere, noon no Yahuudu'en mboovi waɗgo, ko hokka ɓe uva maayɗo. 41 Faro yaayre to Yeesu ɓilaa e woodi ngesaa leɗɗe. Nder ma'aka e woodi yenaande hesre nde koo moye meeɗaay wallineego nder muuɗum. 42 Toon ɓe ndesi Yeesu, gam ɗum nyannde-fooftiinde Yahuudu'en, yenaande ndeen boo no ɓadiinde.
Yahayya 20
Ummitaaki Yeesu nder maayde
1 Too, nyannde alat go'o yontitannde, Maryaama mo Magadaaliya davi ila fajiri, o yahi yenaande. O yi'i kaaƴa omndiranoonga yenaande ndeen tallitaama. 2 Debbo oon nyaari yahi to Simon Biiturus e almaajiriijo mo Yeesu yiɗi, o vi'i ɓe: — Ɓe kooƴii ɓanndu Jawmiraawo nder yenaande, min anndaa toye ɓe mbaɗi ndu. 3 Biiturus e almaajiriijo oon mburtii njahi to yenaande. 4 Ɓe nyaari ɓe fuu ɗiɗo. Almaajiriijo oon ɗaɗi Biiturus, aartii mo e yenaande ndeen. 5 O yuurnii o yi'i wudere e resi, ammaa o nattaay. 6 Simon Biiturus boo yottii natti, yi'i wudere e resi. 7 Lefol ngol ɓe taarnoo e hoore Yeesu waldaa e wudere, ngol tawaa engol tamii feere ma'agol. 8 Ndeen almaajiriijo aartunooɗo wargo, kanyum boo natti yi'i, goonɗini. 9 Gam faa wakkaci ɗuum ɓe keɓtaay ko Deftere vi'i, Yeesu no ummitoto. 10 Ɓaawo ma'ajum, almaajiri'en ɗiɗo ɓeen kooti.
Yeesu vannganii Maryaama mo Magadaaliya
11 Maryaama e darii vuttudu yenaande e voya. O turii o yuurnii yenaande ndeen. 12 O yi'i malaa'ika'en ɗiɗo ɓe kolte daneeje e njooɗii vuttudu to Yeesu resano, go'oto e hoore, go'oto e kosɗe. 13 Malaa'ika'en ɓeen mbi'i mo: — Banndam debbo, ko jeyi mboyataa? O toontii ɓe o vi'i: — Ɓe cottinii Jawmam, mi anndaa toye ɓe ndesi mo. 14 Nde o vi'i bolle ɗeen, o yeeƴii o yi'i Yeesu, ammaa o annditaay ɗum. 15 Yeesu vi'i mo: — Banndam debbo, ko jeyi mboyataa? Moye ndaarataa? Ammaa o tammii ɗum kuwoowo ngesaa volidata e ma'ako, o vi'i mo: — Moodibbo, kul aan sottini mo, yeccam toye ndesɗaa mo, gam mi hooƴa mo. 16 Yeesu vi'i mo: — Maryaama! O yeeƴii o vi'i nder ibraaninkoore: — Rabbooni! Waato: «Moodibbo». 17 Yeesu vi'i mo: — Ta'a jogam, gam mi ƴeentaay to Baaba am tawo. Yah to banndiraaɓe am, mbi'aa ɓe mi ƴeentey to Baaba am, Baaba mooɗon boo, Allah am, Allah mooɗon boo. 18 Maryaama mo Magadaaliya yeccii almaajiri'en, o vi'i ɓe: — Mi yi'ii Jawmiraawo meeɗen. O yeccii ɓe ko Yeesu vi'i mo fuu.
Yeesu vannganii almaajiri'en muuɗum
19 Nyannde alat nde futuro waɗi, almaajiri'en Yeesu kawriti wuro mu''en. Ɓe omndi dammuɗe gam kulol Yahuudu'en. Ndeen Yeesu wari vanngi hakkunde maɓɓe, hinni ɓe vi'i: — Jam wondu e mooɗon! 20 Nde o hinni ɓe, o holli ɓe juuɗe ma'ako e fulkuru ma'ako. Almaajiri'en nani belɗum yi'igo mo. 21 Ndeen Yeesu ɓesdi vi'igo ɓe: — Jam wondu e mooɗon! Noon no Baabiraawo lilroyi yam, noon onon boo, lilreymi on. 22 Nde o vi'i bolle ɗeen, o fuufi dow maɓɓe, o vi'i: — Njaɓee Ruhu Ceniiɗo! 23 Mo nja'afaniiɗon hakkeeji muuɗum, ɗi nja'afaama, mo on nja'afanaaki hakkeeji muuɗum boo, ɗi nja'afaaka. 24 Ammaa Tooma bi'eteeɗo Ciwtaaɗo, go'oto nder sappo e ɗiɗo ɓeen, walaa ɗoon wakkaci ko Yeesu vanngunoo hakkunde maɓɓe. 25 Almaajiri'en mbi'i mo: — Min ngi'ii Jawmiraawo meeɗen! O toontii ɓe o vi'i: — Kul mi yi'aay to o fiyanaa kuusaaje nder juuɗe ma'ako, meemmi e hohondu am, mbaɗmi junngo am e fulkuru ma'ako to o yuppaa, mi goonɗintaa sam. 26 Balɗe joveetati ɓaawo ma'ajum almaajiri'en puɗɗiti hawritgo. Tooma e wondi e maɓɓe. Dammuɗe fuu e omndi. Sey Yeesu vanngi hakkunde maɓɓe vi'i: — Jam wondu e mooɗon! 27 O vi'i Tooma: — Raar juuɗe am, waɗ hohondu maaɗa ɗo'o, waɗ junngo maaɗa e fulkuru am. Ta'a laato mo goonɗinaay, ammaa goonɗin. 28 Tooma toontii mo vi'i: — Jawmiraawo am, Allah am. 29 Yeesu vi'i mo: — Gam a yi'ii yam ngoonɗinɗaa naa? Barkaa laatanto ɓeen goonɗinɓe ngi'aay yam.
Daliila nde'e deftere
30 Yeesu waɗii goɗɗi alaamaaji kaayniiɗi ɗuuɗɗi ɗi mbinndaaka nder nde'e deftere. 31 Ammaa ɗiin binndaaɗi mbinndaama, gam ngoonɗinon Yeesu woni Almasiifu Ɓiɗɗo Allah, faa keɓron yonki nder innde ma'ako gada e goonɗingo mo.
Yahayya 21
Yeesu vannganii almaajiri'en muuɗum njoveeɗiɗo
1 Ɓaawo ma'ajum, Yeesu ɓesdi vanngango almaajiri'en muuɗum faro maayo Tiberiyas. Raa no o vanngirani ɓe: 2 Simon Biiturus e Tooma bi'eteeɗo Ciwtaaɗo e Natanayel mo si'ire Kaana nder lesdi Gaaliili e ɓiɓɓe Jabadi, e woɓɓe almaajiri'en ɗiɗo, ɓe fuu eɓe ngondi. 3 Simon Biiturus vi'i ɓe: — Mi yahey nanngoygo liƴƴi. Ɓe mbi'i mo: — Minon maa min njahadey e maaɗa. Ɓe mburtii ɓe natti akali ndiyam. Ammaa jemmaare ndeen fuu ɓe keɓaay koo ngo'otu. 4 Ila fajiri Yeesu wari darii dow fonngo maayo, ammaa almaajiri'en annditaay mo. 5 O vi'i ɓe: — Higooɓe am, eɗon ngoodi liƴƴi? Ɓe mbi'i: — Min ngalaa! 6 O vi'i ɓe: — Peree nanngirɗum mooɗon vuttudu akali nyaamru, on keɓey. Nde ɓe peri ɗum, ɓe nanngi liƴƴi ɗuuɗɗi, faa ɓe caloraa fooɗgo ɗi. 7 Almaajiriijo mo Yeesu yiɗi vi'i Simon Biiturus: — Ɗum Jawmiraawo meeɗen! Nde Simon Biiturus nani ɗum Jawmiraawo mu''en, o ɓornii kolte ma'ako, gam o ɓortakeno ɗe, o diwi nder ndiyam. 8 Almaajiri'en horiiɓe ngardi e akali, eɓe ndasi nanngirɗum keeɓɗum liƴƴi. Ɓe ngoɗɗidaa e fonngo, ɗum ɓuraay meetirji hemre (100 ). 9 Nde ɓe njottii ɓe tawi liƴƴi e ndesii dow ƴulɓe yiite, ɓe tawi buroodi. 10 Yeesu vi'i ɓe: — Ngaddee goɗɗi liƴƴi ɗi nannguɗon jo'oni. 11 Simon Biiturus natti akali fooɗi nanngirɗum liƴƴi, o waddi ɗum daddake ndiyam. E ɗum heevi liƴƴi mawɗi. Liƴƴi ɗiin mbaɗii hemre e hamsiin e tati (153 ). Koo nde ɗi ɗuuɗi, nanngirɗum seekaay. 12 Yeesu vi'i ɓe: — Ngaree ngevon kooƴe! Walaa koo go'oto nder maɓɓe ƴami mo: «Aan a moye?» Ɓe fuu ɓe annditii ɗum Jawmiraawo. 13 Sey Yeesu wari hooƴi buroodi e liƴƴi hokki ɓe. 14 Kanjum woni wakkaci tataɓum ko Yeesu vanngani almaajiri'en muuɗum ɓaawo ummitaaki ma'ako.
Yeesu volidii e Biiturus
15 Nde ɓe keyni nyaamgo, Yeesu vi'i Simon Biiturus: — Simon ɓii Yahayya, koo a ɓurii ɓe'e yiɗgo yam naa? O toontii mo: — Ee Jawmiraawo, eɗa anndi emi yiɗ maa. Yeesu vi'i mo: — Dur ɓiɓɓe baali am! 16 Yeesu ɓesdi ƴamgo mo ɗiɗaɓre: — Simon ɓii Yahayya, a yiɗi yam naa? O toontii mo: — Ee Jawmiraawo, eɗa anndi emi yiɗ maa! Yeesu vi'i mo: — Reen baali am! 17 O ɓesdi ƴamgo mo tataɓre: — Simon ɓii Yahayya, a yiɗi yam naa? Ɓernde Biiturus metti nde Yeesu ƴami mo tataɓre vi'i: «A yiɗi yam naa?» Biiturus vi'i mo: — Jawmiraawo, eɗa anndi koo ɗume, eɗa anndi emi yiɗ maa. Yeesu vi'i mo: — Dur baali am! 18 Emi vi'i maa goonga, nder mbilkaaku maaɗa a ɓornoto kolte maaɗa, a yahey to ngiɗɗaa fuu. Ammaa to a naywii, a hokkey goɗɗo juuɗe maaɗa, o ɓornete, o yaharu maa to a yiɗaa. 19 E bolle ɗeen Yeesu tindiniri no Biiturus teddinirta Allah nder maayde muuɗum. Ndeen o vi'i mo: — Tokkam! 20 Biiturus yeeƴii yi'i almaajiriijo mo Yeesu yiɗi e tokki ɓaawo mu''en. Kanko woni lelinooɗo faro wabaare Yeesu nde ɓe kiirtotono, biiɗo: «Jawmam, moye nyaamata amaana maaɗa?» 21 Nde Biiturus yi'i mo, o vi'i Yeesu: — Jawmiraawo, e o'o fa, ɗume laatantoo ɗum yeeso? 22 Yeesu toontii mo vi'i: — Kul mi yiɗii o foofa faa nde mbittoymi, ko waannu maa? Aan kam, tokkam tan. 23 Haala kaan sankitii nder banndiraaɓe goonɗinɓe fuu, almaajiriijo oon maayataa. Ammaa Yeesu vi'aay o maayataa, o vi'i mo: «To emi yiɗi o foofa faa nde mbittoymi, ko waannu maa?» 24 Almaajiriijo oon saaydini kuuɗe ɗeen, o vinndi ɗe, eɗen anndi boo caaydaaku ma'ako ɗum goonga.
Timmoode nde'e deftere
25 Yeesu waɗii goɗɗi alaamaaji kaayniiɗi ɗuuɗɗi. To ɗi mbinndano go'otel-go'otel, emi tammii ndu'u duuniyaaru waawataa jogaago defte ɗeen.


c: text/html

text:
Seedooɓe Yeehova—Min ɓe’en?
Min ngurti asli e ɗemɗe teemeɗɗe, ammaa min ɗon kawti ngam kempe woore. Ɓurna fuu, min ngiɗi teddingo Yeehova, Allah mo woni nder Bibel e o Tagoowo kuujeeji fuu. Min ɗon kaɓda yembitingo Yeesu Almasiihu e min ceyorto ngam min Masiihiŋko’en. Kala moy fuu haa caka amin ɗon naftora wakkati ngam wallugo yimɓe ekkitaago ko laarani Bibel e Laamu Allah. Ngam min ɗon seedana, malla, mbolwa, ko laarani Yeehova Allah e Laamu maako, ngam maajum ɓe anndi amin bana Seedooɓe Yeehova.
Njahe haa pellel Enternet web amin. Jaŋge Bibel nder Enternet. Ɓesde anndugo amin e nuɗɗinki amin.

robotstxt: allowed

filter: keep


text:
Nane Allah e ngeeɗe haa foroy
Tagoowo yiɗi ɗowugo, aynugo, e barkiɗingo men.
Tindinoore
Daliila yiide Allah ngam neɗɗaaku, o ɗon jaŋngina en laawol ngeendam ɓurndal wooɗugo.
Bana noy en nanata Allah?
Sey en annda ko en ngaɗata e moy wallata en.
Moy woni Allah gooŋgaajo?
En foti anndugo innde maako e jaati maako goɗɗi.
Bana noy duniya wonino nder Aljanna?
Yeɓre Bibel arande ɗon tindina ɗum.
Ɓe nani Sayɗaanu—Ko nafi ɓe?
Kuujeeji kalluɗi puɗɗi waɗugo.
Ilam Tuufaana—Moy nani Allah? Moy nanaay mo?
Noy ɓe keɓti fakat ko woni nder ɓerɗe yimɓe?
Ko ekkitinta men Ilam Tuufaana?
Ɗum naa taariha yimɓe ɓooyma tan.
Moy wonino Yeesu?
Ngam ɗume haani en annda kuuje dow maako?
Bana noy maayde Yeesu nafata mon?
It makes wonderful blessings possible.
Ndey Aljanna warata?
Bibel annidini kuujeeji ɗi kollata wakkati ɓadake.
Barkaaji ɗume ndeenata nanooɓe Allah?
Kuujeeji ɗi a fotaay accugo sam.
Yeehova ɗon nana en naa?
Ko a foti ƴamugo haa Allah?
Bana noy on keɓata hayru nder saare mon?
Tagoowo iyaalu ɗon hokka saawari ɓurndi wooɗugo.
Ko en ngaɗata ngam fottingo Allah?
Allah ɗon wanya kuuje goɗɗe e kuuje feere boo o ɗon yerda.
Bana noy en kollata Yeehova adilaaku meeɗen?
Yela ngam hoolaago Allah wallan ma no a hoosata anniya.